**Εσωτερικός Κανονισμός Λειτουργίας Σχολικού έτους 2024-2025**

**1ου ΜΕΙΟΝΟΤΙΚΟΥ ΔΗΜΟΤΙΚΟΥ ΣΧΟΛΕΙΟΥ ΞΑΝΘΗΣ**

****

|  |  |  |  |  |
| --- | --- | --- | --- | --- |
| **ΤΑΥΤΟΤΗΤΑ ΤΟΥ ΣΧΟΛΕΙΟΥ** | | | | |
|  | **1ο ΜΕΙΟΝΟΤΙΚΟ ΔΗΜΟΤΙΚΟ ΣΧΟΛΕΙΟ ΞΑΝΘΗΣ** | | | **Διεύθυνση Α/μιας Εκπ/σης Ξάνθης** |
| **Κωδικός Σχολείου Υ.ΠΑΙ.Θ.Α.** | | | | **9370157** |
| **ΣΤΟΙΧΕΙΑ** | | | | |
| **Έδρα του Σχολείου: Ύδρας 4, Ξάνθη 67132** | | | | |
| **Τηλέφωνο: 2541071464** | | **Email:** [**mail@1dim-meion-xanth.xan.sch.gr**](mailto:mail@1dim-meion-xanth.xan.sch.gr) | | |
| **Ιστοσελίδα:** [**http://1dim-meion-xanth.xan.sch.gr**](http://1dim-meion-xanth.xan.sch.gr) | | | | |
| **Διευθυντής Σχολικής Μονάδας** | | | **Αχμέτ Κεχαγιά Σουάτ** | |
| **Υποδιευθυντής Σχολικής Μονάδας** | | | **Ιγνατιάδης Κωνσταντίνος** | |
| **Πρόεδρος Συλλόγου Γονέων/Κηδεμόνων:** | | | **Ντελή Αλιέ** | |

|  |  |
| --- | --- |
| **ΠΕΡΙΕΧΟΜΕΝΑ** | |
| Φιλοσοφία και Σκοπός του κανονισμού | 4 |
| Σκοπός Πρωτοβάθμιας Εκπαίδευσης | 6 |
| Σκοπός Δημοτικού Σχολείου | 7 |
| Μέσα επίτευξης σκοπού και στόχων | 8 |
| **Περιεχόμενο του Εσωτερικού Κανονισμού Οι κεντρικοί άξονες του Εσωτερικού Κανονισμού** | |
| 1. **Προσέλευση – παραμονή στο Σχολείο και αποχώρηση από αυτό** | 9 |
| α) Πρωινή προσέλευση | 9 |
| β) Παραμονή στο Σχολείο - Διδακτικό ωράριο | 10 |
| γ) Καθήκοντα μαθητών | 11 |
| δ) Προετοιμασία – μελέτη | 12 |
| ε) Παρακολούθηση φοίτησης μαθητών | 13 |
| στ) Επίδοση και αξιολόγηση μαθητών | 13 |
| ζ) Ασφάλεια μαθητών | 15 |
| η) Αναχώρηση από το σχολείο | 16 |
| 1. **Συμπεριφορά μαθητών/τριών - Παιδαγωγικός έλεγχος** | 17 |
| α) Συμπεριφορά μαθητών | 18 |
| β) Πειθαρχικός έλεγχος - Παιδαγωγικός έλεγχος – Κυρώσεις | 19 |
| 1. **Πρόληψη φαινομένων Βίας και Σχολικού εκφοβισμού** | 20 |
| 1. **Σχολικές Εκδηλώσεις – Δραστηριότητες** | 22 |
| α) η ημερήσια εκπαιδευτική εκδρομή, | 24 |
| β) οι διδακτικές επισκέψεις, μετακινήσεις στο πλαίσιο πολιτιστικών δράσεων, αθλητικών εκδηλώσεων και δραστηριοτήτων, εκδηλώσεων και δραστηριοτήτων επιστημονικού περιεχομένου κ.λπ., | 24 |
| γ) οι εκπαιδευτικές επισκέψεις ή έξοδοι των μαθητών και των μαθητριών σε κοντινή απόσταση από το σχολείο, περιορισμένης χρονικής διάρκειας και όχι μεγαλύτερης των δύο διδακτικών ωρών, που υλοποιούνται στο πλαίσιο εκπαιδευτικών προγραμμάτων και δραστηριοτήτων, της βιωματικής μάθησης και του ευρύτερου ανοίγματος του σχολείου στην κοινωνία, | 26 |
| δ) οι επισκέψεις στη Βουλή των Ελλήνων, | 27 |
| ε) οι μετακινήσεις μαθητών και μαθητριών και συνοδών εκπαιδευτικών στο εσωτερικό και στο εξωτερικό, στο πλαίσιο εκπαιδευτικών προγραμμάτων και ανταλλαγών και της φιλοξενίας ειδικών φορέων (πρόγραμμα Erasmus). | 27 |
| στ) οι επισκέψεις σε Κέντρα Εκπαίδευσης για το Περιβάλλον και την Αειφορία (ΚΕΠΕΑ). | 27 |
| ζ) Σχολικές Αθλητικές Δραστηριότητες | 28 |
| η) Παρελάσεις | 28 |
| 1. **Συνεργασία Σχολείου - Οικογένειας - Συλλόγου Γονέων/Κηδεμόνων** | 29 |
| Ενημέρωση γονέων - υποχρεώσεις γονέων | 29 |
| Παιδαγωγικές συναντήσεις - έλεγχος προόδου | 30 |
| **Ψηφιακή Βεβαίωση Φοίτησης** | 31 |
| **Ψηφιακή Ενημέρωση γονέων/κηδεμόνων** | 31 |
| Σύλλογος Γονέων και Κηδεμόνων | 35 |
| 1. **Ποιότητα του σχολικού χώρου** | 36 |
| 7**. Σχολικός Νοσηλευτής** | 39 |
| 8. **Κυλικείο** | 40 |
| 9. **Ανατροφοδότηση – προτάσεις βελτίωσης** | 41 |
| Το κύρος του Κανονισμού | 42 |
| Επίλογος | 42 |
| Επιστολή | 42 |

**Φιλοσοφία και Σκοπός του κανονισμού**

Με τον όρο "σχολικός κανονισμός" εννοούμε το σύνολο των όρων και των κανόνων που αποτελούν προϋποθέσεις, για να πραγματοποιείται ανενόχλητα, μεθοδικά και αποτελεσματικά το έργο του σχολείου.

Ο Εσωτερικός Κανονισμός Λειτουργίας του Σχολείου αποτελεί σημαντικό παιδαγωγικό μέσο που βοηθά στην ομαλή σχολική ζωή, στη συνεργασία, στην αλληλεγγύη, στον δημοκρατικό διάλογο και στην αποδοχή της διαφορετικότητας.

Σκοπός του Εσωτερικού Κανονισμού Λειτουργίας του Σχολείου είναι η θεμελίωση ενός πλαισίου που υποστηρίζει το εκπαιδευτικό έργο συμβάλλοντας στην απρόσκοπτη συμμετοχή όλων στην εκπαιδευτική διαδικασία, στη διαμόρφωση κλίματος που στηρίζει την ολόπλευρη ανάπτυξη της προσωπικότητας των μαθητών/τριών καλλιεργώντας δεξιότητες, όπως η δημιουργικότητα, ο αυτοέλεγχος, η συνεργασία, η ενσυναίσθηση, η αλληλεγγύη, ο αμοιβαίος σεβασμός, η αποδοχή της διαφορετικότητας, η περιβαλλοντική συνείδηση, και στην εξασφάλιση της σωματικής ασφάλειας και της συναισθηματικής πλήρωσης όλων των μελών της σχολικής κοινότητας.

Η ακριβής τήρησή του αποτελεί ευθύνη και υποχρέωση της Διεύθυνσης του Σχολείου, των εκπαιδευτικών, των μαθητών/μαθητριών και των γονέων/κηδεμόνων.

Οι συνθήκες αυτές πρέπει να αποβλέπουν στη διαμόρφωση ενός παιδαγωγικού και διδακτικού κλίματος το οποίο θα εξασφαλίζει τη συνεργασία των μελών της σχολικής κοινότητας, χωρίς εντάσεις και συγκρούσεις, με αμοιβαίο σεβασμό, με ανοχή και αναγνώριση. Στο πλαίσιο αυτό ο όρος "σχολική πειθαρχία" αποκτά δημοκρατικό περιεχόμενο και αναδεικνύεται σε βασικό ποιοτικό στοιχείο του σύγχρονου δημοκρατικού σχολείου.

Η σχολική κοινότητα είναι μία οργανωμένη ομάδα, που έχει όλα τα χαρακτηριστικά της κοινωνίας. Το σχολείο προετοιμάζει τους/τις νέους/ες να ενταχθούν ομαλά στην κοινωνία. Η εσωτερική οργάνωση της σχολικής ζωής οφείλει να εκπαιδεύει και να διαπαιδαγωγεί σύμφωνα με τα πρότυπα και τις ανάγκες της δημοκρατικής κοινωνίας.

Η δημοκρατική οργάνωση της σχολικής κοινότητας προϋποθέτει κανόνες, όρια, κατανομή ρόλων και ευθυνών, ιεραρχική διάρθρωση της ομάδας.

Ειδικά στην εκπαίδευση η ισοπέδωση πρέπει να αποφεύγεται επιμελώς. Κάθε μαθητής/τρια είναι μια ξεχωριστή και ανεπανάληπτη προσωπικότητα, που δικαιούται να την εκφράζει και να την αναπτύσσει ελεύθερα μέσα στην ομάδα. Επίσης, ο/η μαθητής/τρια δικαιούται να απαιτήσει ατομική αναγνώριση και προσωπική ολοκλήρωση με τους ρυθμούς και τις δικές του/της δυνατότητες.

Παράλληλα όμως το σχολείο οφείλει να προσέξει την κοινωνική διάσταση του/της μαθητή/τριας ως μέλους της ομάδας. Έτσι καταξιώνεται η προσωπικότητα του/της μαθητή/τριας, αποκτά κοινωνική υπόσταση και καλλιεργεί συλλογική συνείδηση. Το άτομο καταξιώνεται ως μέλος της ομάδας. Εκεί ζει, αποκτά γνώσεις και πείρα, καλλιεργεί συναισθήματα, αξιοποιεί και χαίρεται τα επιτεύγματα των άλλων, καταθέτει τα δικά του, την υπερασπίζεται και, αν χρειαστεί, είναι πρόθυμο να υποβληθεί σε θυσίες γι' αυτήν.

Το σχολείο λοιπόν, με την αγωγή που προσφέρει, έχει το δύσκολο ρόλο να συμβιβάσει το άτομο με την κοινωνία.

Το άτομο έχει το δικαίωμα να απαιτεί σεβασμό και να του δίνεται η δυνατότητα να αναπτύσσει δημιουργικές πρωτοβουλίες. Δικαιούται δηλαδή ελευθερία, η οποία γεννά ασφάλεια και υπευθυνότητα.

Παράλληλα όμως η κοινωνία νομιμοποιείται να απαιτήσει τη συνεισφορά του ατόμου στην ομαλή λειτουργία της. Αυτό αποτελεί μία μεγάλη δυσκολία στην αγωγή την οποία ασκεί το σχολείο, γιατί οφείλει να συνδυάσει την ελευθερία με την κοινωνική ευθύνη.

Γι' αυτό ο σχολικός κανονισμός δεν πρέπει να έχει στατικό χαρακτήρα και τη μορφή ενός απλού καθηκοντολογίου, αλλά να συνδέεται δυναμικά με το περιβάλλον και την εποχή και να ενσωματώνει όχι μόνο την οργανωτική άποψη της σχολικής πειθαρχίας αλλά και την παιδαγωγική. Επομένως, ένας σχολικός κανονισμός, που δε θα θεωρεί τη σχολική πειθαρχία ως αυτοσκοπό αλλά μέσο παιδαγωγικό για την ομαλή σχολική ζωή και την ανάπτυξη της προσωπικότητας κάθε ατόμου, θα πρέπει να είναι προσαρμοσμένος στην ιδιαίτερη κατάσταση, που προκύπτει κάθε φορά από την παιδαγωγική αποστολή κάθε βαθμίδας και σχολείου, να σχετίζεται άμεσα με την επικαιρότητα να έχει δυναμικό χαρακτήρα, να είναι προϊόν συνεργασίας και συναίνεσης μεταξύ των μελών της σχολικής κοινότητας, αν βέβαια τα μέλη κατορθώσουν να απαλλαγούν από αυτά που "κουβαλούν στην ψυχή τους" (Κ. Καβάφης), να προϋποθέτει συγκεκριμένους τρόπους και μέσα πειθάρχησης με έμφαση στην πρόληψη και όχι στη θεραπεία, να αφήνει περιθώρια για αυτόνομη λειτουργία των μαθητών/τριών, να προάγει την προσαρμογή και την υπευθυνότητα και, τέλος, να περιέχει λογικές, γενικά αποδεκτές, κατανοήσιμες και εφαρμόσιμες διατάξεις.

Εν κατακλείδι με τη σύνταξη του παρόντος κανονισμού λειτουργίας επιδιώκεται ο καθορισμός των ορίων, των δικαιωμάτων και των υποχρεώσεων, των οποίων η γνώση και η τήρηση από μαθητές/τιες, γονείς, Σύλλογο Διδασκόντων/σκουσών και Διεύθυνση θα συμβάλλει στον περιορισμό των ασαφειών και της άγνοιας, που αντιστρατεύονται την ομαλή λειτουργία της σχολικής κοινότητας. Άλλωστε οι κανόνες που διατυπώνονται στον παρόντα κανονισμό είτε υπαγορεύονται από το υφιστάμενο νομικό καθεστώς, που η πολιτεία έχει θεσπίσει, είτε απορρέουν από άγραφους κανόνες συμπεριφοράς, που ούτως ή άλλως ισχύουν και εκφράζουν τον ευσυνείδητο εκπαιδευτικό και τον "καλόν καγαθόν" μαθητή.

**Σκοπός Πρωτοβάθμιας Εκπαίδευσης**

1. Σκοπός της πρωτοβάθμιας εκπαίδευσης είναι να συμβάλλει στην ολόπλευρη, αρμονική και ισόρροπη ανάπτυξη των διανοητικών και ψυχοσωματικών δυνάμεων των μαθητών/τριών, ώστε, ανεξάρτητα από φύλο και καταγωγή, να έχουν τη δυνατότητα να εξελιχθούν σε ολοκληρωμένες προσωπικότητες και να ζήσουν δημιουργικά.

**Ειδικότερα υποβοηθεί τους μαθητές/τριες:**

α) Να γίνονται ελεύθεροι, υπεύθυνοι, δημοκρατικοί πολίτες, να υπερασπίζονται την εθνική ανεξαρτησία, την εδαφική ακεραιότητα της χώρας και τη δημοκρατία, να εμπνέονται από αγάπη προς τον άνθρωπο, τη ζωή και τη φύση και να διακατέχονται από πίστη προς την πατρίδα. Η ελευθερία της θρησκευτικής τους συνείδησης είναι απαραβίαστη.

β) Να καλλιεργούν και να αναπτύσσουν αρμονικά το πνεύμα και το σώμα τους, τις κλίσεις, τα ενδιαφέροντα και τις δεξιότητές τους. Να αποκτούν, μέσα από τη σχολική τους αγωγή, κοινωνική ταυτότητα και συνείδηση, να αντιλαμβάνονται και να συνειδητοποιούν την κοινωνική αξία και ισοτιμία της πνευματικής και της χειρωνακτικής εργασίας. Να ενημερώνονται και να ασκούνται πάνω στη σωστή και ωφέλιμη για το ανθρώπινο γένος χρήση και αξιοποίηση των αγαθών του σύγχρονου πολιτισμού, καθώς και των αξιών της λαϊκής μας παράδοσης.

γ) Να αναπτύσσουν δημιουργική και κριτική σκέψη και αντίληψη συλλογικής προσπάθειας και συνεργασίας, ώστε να αναλαμβάνουν πρωτοβουλίες και με την υπεύθυνη συμμετοχή τους να συντελούν αποφασιστικά στην πρόοδο του κοινωνικού συνόλου και στην ανάπτυξη της πατρίδας μας.

δ) Να κατανοούν τη σημασία της τέχνης, της επιστήμης και της τεχνολογίας, να σέβονται τις ανθρώπινες αξίες και να διαφυλάσσουν και προάγουν τον πολιτισμό.

ε) Να αναπτύσσουν πνεύμα φιλίας και συνεργασίας με όλους τους λαούς της γης, προσβλέποντας σε έναν κόσμο καλύτερο, δίκαιο και ειρηνικό.

**2. Βασικοί συντελεστές για την επίτευξη των παραπάνω σκοπών είναι:**

α) η προσωπικότητα και η κατάρτιση του προσωπικού όλων των κλάδων,

β) τα αναλυτικά προγράμματα, τα σχολικά βιβλία και τα λοιπά διδακτικά μέσα, καθώς και η σωστή χρήση τους,

γ) η εξασφάλιση όλων των αναγκαίων προϋποθέσεων και μέσων για την απρόσκοπτη λειτουργία των σχολείων και

δ) η δημιουργία του απαραίτητου παιδαγωγικού κλίματος με την ανάπτυξη αρμονικών διαπροσωπικών σχέσεων στο σχολείο και στην τάξη και με το σεβασμό προς την προσωπικότητα του/της κάθε μαθητή/τριας.

**Σκοπός Δημοτικού Σχολείου**

Σκοπός του δημοτικού σχολείου είναι η πολύπλευρη πνευματική και σωματική ανάπτυξη των μαθητών/τριών μέσα στα πλαίσια που ορίζει ο ευρύτερος σκοπός της πρωτοβάθμιας εκπαίδευσης.

Ειδικότερα, το δημοτικό σχολείο βοηθεί τους/τις μαθητές/τριες:

α) να διευρύνουν και αναδιατάσσουν τις σχέσεις της δημιουργικής τους δραστηριότητας με τα πράγματα, τις καταστάσεις και τα φαινόμενα που μελετούν,

β) να οικοδομούν τους μηχανισμούς που συμβάλλουν στην αφομοίωση της γνώσης, να αναπτύσσονται σωματικά, να βελτιώνουν τη σωματική και ψυχική τους υγεία και να καλλιεργούν τις κινητικές τους ικανότητες,

γ) να κατακτούν το περιεχόμενο των βασικότερων εννοιών και να αποκτούν, βαθμιαία, την ικανότητα να ανάγονται από τα δεδομένα των αισθήσεων στην περιοχή της αφηρημένης σκέψης,

δ) να αποκτούν την ικανότητα ορθής χρήσης του προφορικού και γραπτού λόγου,

ε) να εξοικειώνονται βαθμιαία με τις ηθικές, θρησκευτικές, ανθρωπιστικές και άλλες αξίες και να τις οργανώνουν σε σύστημα αξιών και

στ) να καλλιεργούν το αισθητικό τους κριτήριο, ώστε να μπορούν να εκτιμούν τα έργα της τέχνης και να εκφράζονται ανάλογα, μέσα από τα δικά τους καλλιτεχνικά δημιουργήματα.

**Μέσα επίτευξης σκοπού και στόχων**

1. Παροχή ποιοτικής διδασκαλίας.

2. Ενδεχόμενη υλοποίηση προγράμματος Ενισχυτικής Διδασκαλίας.

3. Συνεργασία μεταξύ των διαφόρων φορέων, που αποτελούν την εκπαιδευτική κοινότητα. (Δ/νση Α/θμιας Εκπαίδευσης, Δ/νση Σχολείου, Σύλλογος Διδασκόντων/σκουσών, Μαθητική Κοινότητα, Σύλλογος Γονέων, Δήμο, Σχολική Εφορεία).

4. Η προσωπική δράση των διδασκόντων/σκουσών σε ένα πνεύμα αφοσίωσης, προσφοράς και επαγγελματικής κατάρτισης.

5. Στενή συνεργασία των εκπαιδευτικών μεταξύ τους και ιδιαίτερα ανάμεσα στους της ίδιας ειδικότητας.

6. Η οργάνωση εκδηλώσεων παιδαγωγικού, αθλητικού και γενικότερα πολιτιστικού περιεχομένου.

7. Η ενεργός συμμετοχή των μαθητών στην καλή λειτουργία του σχολείου μέσω των μαθητικών συμβουλίων των τάξεων και γενικά των μαθητικών κοινοτήτων.

8. Η πειθαρχία, η οποία όμως νοείται ως ατομική και κοινωνική αξία, που συμβάλλει στην αυτοκυριαρχία, τον αμοιβαίο σεβασμό και την αποτελεσματικότητα κατά την εργασία.

9. Η φροντίδα εκ μέρους του/της εκπαιδευτικού για τις ανάγκες και τις ανησυχίες όλων των μαθητών/τριών και ιδιαίτερα των ασθενέστερων.

**Περιεχόμενο του Εσωτερικού Κανονισμού – Οι κεντρικοί άξονες του Εσωτερικού Κανονισμού**

1. **Προσέλευση – παραμονή στο Σχολείο και αποχώρηση από αυτό.**

**α) Πρωινή προσέλευση**

* Η άφιξη των μαθητών το πρωί ολοκληρώνεται έως τις 8.15 που χτυπά το κουδούνι.
* Η έγκαιρη προσέλευση βοηθά στην εύρυθμη λειτουργία του σχολείου.
* Οι υπεύθυνοι/ες εκπαιδευτικοί εφημερίας υποδέχονται τους/τις μαθητές/τριες στην είσοδο του σχολείου και οι γονείς-συνοδοί αποχωρούν. Κατά τη διάρκεια του χρόνου της προσέλευσης των μαθητών/τριών δεν παρευρίσκεται χωρίς άδεια στο χώρο του σχολείου κανείς εκτός των μαθητών/τριών και των εκπαιδευτικών.
* Μετά το ηχητικό σήμα (κουδούνι), με ευθύνη των εφημερευόντων κλείνει η είσοδος και οι μαθητές/τριες συγκεντρώνονται κατά τμήματα στον προκαθορισμένο χώρο και τα τμήματα επιτηρούν οι διδάσκοντες/σκουσες σε αυτά την 1η διδακτική ώρα. Η Διεύθυνση του σχολείου ή διδάσκων εκπροσωπώντας τον Σύλλογο Διδασκόντων/σκουσών προβαίνει σε πιθανές ανακοινώσεις-οδηγίες που αφορούν στην εύρυθμη λειτουργία του σχολείου και στη μαθητική ζωή της συγκεκριμένης μέρας ή και σε γενικότερα θέματα.
* Μετά το πέρας της πρωινής συγκέντρωσης οι μαθητές/τριες κατά τμήματα και οργανωμένα κατευθύνονται στις αίθουσές τους συνοδεία των εκπαιδευτικών που διδάσκουν την 1η ώρα.
* Με σκοπό να εξασφαλίζεται η ασφάλεια των μαθητών/τριών και να αποτρέπεται η αναίτια είσοδος και έξοδος αυτών από τον προαύλιο χώρο του σχολείου, καθώς και η είσοδος ατόμων που ουδεμία σχέση έχουν με τη λειτουργία του, οι θύρες εισόδου-εξόδου στο χώρο του σχολείου παραμένουν κλειστές κατά τη διάρκεια της λειτουργίας του με ευθύνη της Διεύθυνσης του Σχολείου. Κανένα άτομο πλην των εκπαιδευτικών δε μπορεί να παραμένει εντός του σχολικού χώρου κατά τη διάρκεια λειτουργίας της σχολικής μονάδας, συμπεριλαμβανομένων και των μελών του Διοικητικού Συμβουλίου του Συλλόγου Γονέων και Κηδεμόνων.
* Όσοι προσέρχονται με καθυστέρηση παραμένουν σε καθορισμένο, εκ των προτέρων, χώρο στο σχολείο και εισέρχονται στην τάξη τους, μετά την ολοκλήρωση της τρέχουσας διδακτικής ώρας. Η καθυστερημένη προσέλευση μαθητή/τριας μετά την είσοδο του/της εκπαιδευτικού στην αίθουσα θεωρείται απουσία.

**β) Παραμονή στο Σχολείο - Διδακτικό ωράριο**

Η έναρξη του υποχρεωτικού προγράμματος είναι στις 08:15 και η λήξη στις 14:00.

**ΩΡΟΛΟΓΙΟ ΠΡΟΓΡΑΜΜΑ**

1η Περίοδος (Προμεσημβρινή εργασία)

08:00 – 08:15 15΄ Υποδοχή μαθητών

08:15 – 09:45 90΄ 1η διδακτική περίοδος (1η & 2ηώρα)

09:45 – 10:00 15΄ Διάλειμμα

10:00 – 11:30 90΄ 2η διδακτική περίοδος (3η & 4ηώρα)

11:30 – 11:45 15΄ Διάλειμμα

11:45 – 12:25 40΄ 5η ώρα

12:25 – 12:35 10΄ Διάλειμμα

12:35 – 13:15 40΄ 6η ώρα

13:15 – 13:20 5΄ Διάλειμμα

13:20 – 14:00 40΄ 7η ώρα

Α τάξη: 28 ώρες – αποχώρηση: 3 ημέρες στις 13:15 και 2 ημέρες στις 12:25

Β τάξη: 33 ώρες – αποχώρηση: 3 ημέρες στις 14:00 και 2 ημέρες στις 13:15

Γ, Δ, Ε, Στ τάξεις: 35 ώρες – αποχώρηση στις 14:00

**ΩΡΟΛΟΓΙΟ ΠΡΟΓΡΑΜΜΑ ΟΛΟΗΜΕΡΟΥ**

12:35 – 13:15 40΄ 6η ώρα 1η ώρα

13:15 – 13:20 5΄ Διάλειμμα

13:20 – 14:00 40΄ 7η ώρα 2η ώρα

2η Περίοδος (Μεταμεσημβρινή εργασία)

14:00 – 14:30 30΄ Φαγητό − Ξεκούραση − Χαλάρωση

14:30 – 15:10 40΄ 3η ώρα

15:10 – 15:20 10΄ Διάλειμμα

15:20 – 16:00 40΄ 4η ώρα

* Κατά τη διάρκεια του διαλείμματος οι μαθητές/τριες βγαίνουν στο προαύλιο, στο χώρο που έχει καθοριστεί για κάθε τάξη. Δεν επιτρέπεται η παραμονή τους στις αίθουσες ή στους διαδρόμους. Σε περίπτωση κακοκαιρίας ορίζεται από τους/τις δασκάλους/ες ο χώρος παραμονής των μαθητών/τριών. Κανένας και για κανένα λόγο δε μένει μέσα στην αίθουσα μόνος/η του/της.
* Το διάλειμμα είναι χρόνος παιχνιδιού κι ανάπτυξης κοινωνικών σχέσεων, αλλά και χρόνος ικανοποίησης σωματικών αναγκών. Οι μαθητές/τριες παίζουν χωρίς να τσακώνονται και για οποιοδήποτε πρόβλημα που αντιμετωπίζουν απευθύνονται στους  εφημερεύοντες εκπαιδευτικούς  που βρίσκονται στο προαύλιο.
* Μόλις χτυπήσει το κουδούνι για μάθημα προσέρχονται γρήγορα στον προκαθορισμένο χώρο και κάνουν γραμμές μέχρι να τους παραλάβουν οι δάσκαλοί τους και να μπουν μαζί στην αίθουσα. Έχουν ήδη τελειώσει το φαγητό τους κι έχουν τακτοποιήσει τις ανάγκες τους.

**γ) Καθήκοντα μαθητών**

Το ποιοτικό πλαίσιο λειτουργίας της ενδοσχολικής ζωής επιδρά και επηρεάζει την ποιότητα της προσωπικότητας του/της μαθητή/τριας.

Επίσης η δική του/της δραστηριότητα και συμπεριφορά επηρεάζει την ποιότητα της σχολικής ζωής, εφόσον ανάμεσα στον/στη μαθητή/τρια και το σχολείο υπάρχει δυναμική σχέση αλληλεπίδρασης. Συνεπώς οι μαθητές/τριες μετά από δημοκρατικό διαλογισμό και χωρίς την ανάγκη εξωτερικού καταναγκασμού θα πρέπει για το δικό τους συμφέρον και την ευταξία της σχολικής κοινότητας να επιμελούνται τα εξής:

1. Προσέρχονται έγκαιρα στο σχολείο (8.15 π.μ.), διαφορετικά εισέρχονται υπό προϋποθέσεις. Η παρουσία στην πρωινή σύναξη είναι υποχρεωτική, διότι αυτή αποτελεί μέρος της εκπαιδευτικής διαδικασίας.

2 Στα διαλείμματα βγαίνουν από τις αίθουσες και εφόσον το επιτρέπουν οι καιρικές συνθήκες κατευθύνονται προς τον αύλειο χώρο.

3. Με το χτύπημα του κουδουνιού δεν καθυστερούν στην αυλή ή στους κοινόχρηστους χώρους αλλά συντάσσονται σε γραμμές για να οδεύσουν προς τις αίθουσες διδασκαλίας, για να εισέλθουν μαζί με τους διδάσκοντες/σκουσες σ' αυτές.

4. Δεν εξέρχονται από την αίθουσα διδασκαλίας για οποιονδήποτε λόγο πλην εξαιρετικής περίπτωσης, για λίγα λεπτά και μετά από άδεια του/της διδάσκοντα/σκουσας.

5. Η μεταφορά και χρήση κινητών τηλεφώνων στο χώρο του σχολείου δεν επιτρέπεται, καθόσον η ανάγκη για επικοινωνία με τους κηδεμόνες καλύπτεται επαρκώς με τα τηλεπικοινωνιακά μέσα που διαθέτει το σχολείο. Η ρύθμιση αυτή κρίνεται αναγκαία, διότι η χρήση των κινητών τηλεφώνων στο χώρο του σχολείου -και μάλιστα αυτών που λειτουργούν και ως φωτογραφικές μηχανές- δε συμβάλλει στη δημιουργία ήρεμου παιδαγωγικού κλίματος, διαλύει την ευταξία, αποσπά την προσοχή των μαθητών/τριών κατά τη διάρκεια του μαθήματος .

Σε περίπτωση που ένας/μια μαθητής/τρια προσέλθει στο σχολείο με το κινητό του/της οφείλει να παραδώσει αυτό στον/στην δάσκαλο/α του/της και να το παραλάβει μετά το πέρας των μαθημάτων.

6. Η μεταφορά και χρήση στο σχολικό χώρο συσκευών αναπαραγωγής ήχου και εικόνας γενικά δεν επιτρέπεται.

7. Προσέχουν την καθαριότητα των χώρων και αποφεύγουν κάθε φθορά στο κτίσμα και στον εξοπλισμό. Για κάθε φθορά ο/η μαθητής/τρια βαρύνεται με τη δαπάνη αποκατάστασης πέραν του παιδαγωγικού ελέγχου.

8. Οι μαθητές/τριες είναι υπεύθυνοι/ες για την καθαριότητα και την αρτιότητα του θρανίου και της καρέκλας τους.

**δ) Προετοιμασία – μελέτη**

Βασικό καθήκον κάθε μαθητή/τριας είναι η μελέτη. Χωρίς συστηματική και επίπονη εργασία κανένας δεν προόδευσε ποτέ.

Οι μαθητές/τριες πρέπει να μάθουν να μελετούν στο σπίτι τους σε ικανοποιητικό βαθμό. Πρέπει να εφαρμόζουν συγκεκριμένο πρόγραμμα – ωράριο μελέτης.

Για τους μαθητές/τριες που κατ’ εξακολούθηση έρχονται αδιάβαστοι και δεν ενδιαφέρονται για τα μαθήματά τους κι εφόσον δεν συντρέχουν λόγοι που να αιτιολογούν την κατάσταση αυτή, ενημερώνονται  οι κηδεμόνες των μαθητών/τριών. Σε συνεργασία με το εκπαιδευτικό δυναμικό του σχολείου αναζητούνται λύσεις με τη δημιουργία τμημάτων ενισχυτικής διδασκαλίας.

**ε) Παρακολούθηση φοίτησης μαθητών**

1. Η τακτική και ανελλιπής φοίτηση αποτελούν βασικά στοιχεία της εκπαιδευτικής διαδικασίας. Η φοίτηση των μαθητών/τριών στο Δημοτικό είναι υποχρεωτική (άρθρο 88 Ν.4871/2021 Α΄246) και παρακολουθείται από τον/την εκπαιδευτικό της τάξης, καταγράφονται οι καθημερινές απουσίες και καταχωρούνται στο πληροφοριακό σύστημα myschool. (άρθο13 Π.Δ.79/2017 Α΄109)

2. Όταν ένας/μια μαθητής/τρια απουσιάζει συστηματικά και αδικαιολόγητα από το σχολείο ο/η εκπαιδευτικός της τάξης επικοινωνεί άμεσα με τους γονείς/κηδεμόνες και ενημερώνει τη Διεύθυνση του σχολείου.

3. Εφόσον δεν επιλύεται το πρόβλημα της συστηματικής και αδικαιολόγητης απουσίας με τις ενέργειες της παρ. 2 του παρόντος άρθρου αναζητείται ο/η μαθητής/τρια και η οικογένεια του/της μαθητή/τριας μέσω της αστυνομικής και της δημοτικής αρχής καθώς και της αρμόδιας κοινωνικής υπηρεσίας.

4. Στις περιπτώσεις που η ανωτέρω αναζήτηση δεν φέρει αποτέλεσμα, αναφέρεται η συστηματική και αδικαιολόγητη απουσία του/της μαθητή/τριας στη Διεύθυνση Πρωτοβάθμιας Εκπαίδευσης και οι ενέργειες που έχουν γίνει.

5. Ο/Η εκπαιδευτικός της τάξης φροντίζει να κατατίθενται από τους γονείς στο σχολείο τα στοιχεία που ζητούνται από τη Διεύθυνση για τη δικαιολόγηση των απουσιών.

6. Σε περίπτωση δικαιολογημένης απουσίας για χρονικό διάστημα μεγαλύτερο από το μισό του διδακτικού έτους o/η μαθητής/τρια μπορεί να προαχθεί εφόσον με σύμφωνη γνώμη του γονέα του υποβληθεί, σε σχετική εξέταση εντός του πρώτου 10ημέρου του Ιουνίου ή του πρώτου 15νθημέρου του Σεπτεμβρίου και η εξέταση αυτή είναι επιτυχής.

**στ) Επίδοση και αξιολόγηση μαθητών**

 Η οργάνωση της σχολικής ζωής, το κλίμα μέσα και έξω από την τάξη, η επικοινωνία ανάμεσα στα μέλη της σχολικής κοινότητας διαμορφώνουν το πλαίσιο μέσα στο οποίο είναι ανάγκη να ενταχθεί ο/η μαθητής/τρια. Το θετικό περιβάλλον στο σχολείο είναι πολύ σημαντικό διότι διαμορφώνει, κατά κύριο λόγο, τη συμπεριφορά, τη σχολική επίδοση, τις αξίες που έχει ανάγκη ο/η μαθητής/τρια για την αποδοχή και την αναγνώρισή του/της από τη σχολική κοινότητα.

 Κάθε μαθητής/τρια αποτελεί μια ιδιαίτερη ξεχωριστή προσωπικότητα και έχει τις δικές του/της ανάγκες, τα δικά του/της προβλήματα και τη δική του/της ψυχοσύνθεση. Αυτό κάνει πολύ δύσκολο και πολυσύνθετο το έργο της διαπαιδαγώγησης και αξιολόγησης του/της μαθητή/τριας.

  Ο/Η εκπαιδευτικός οφείλει να παρατηρεί, να κατανοεί και να ερμηνεύει σωστά κάθε πρόβλημα προσαρμογής των μαθητών/τριών και αφομοίωσης των κοινωνικών κανόνων. Έτσι κάθε φορά πρέπει να επιλέγει τους κατάλληλους διδακτικούς και παιδαγωγικούς χειρισμούς και να τους προσαρμόζει στις ανάγκες των μαθητών/τριών του/της.

   Ο/Η εκπαιδευτικός που γνωρίζει την οικογενειακή και κοινωνική κατάσταση των μαθητών/τριών του/της, αντιμετωπίζει με ευαισθησία και λεπτούς χειρισμούς τα ιδιαίτερα προβλήματά τους.

   Ο/Η εκπαιδευτικός με την καθημερινή επαφή και επικοινωνία, φροντίζει να εξασφαλίσει την τάξη, την ησυχία, το ήρεμο κλίμα και την αρμονική συνεργασία όλων. Η αρμονική συνεργασία επιτυγχάνεται με τη δίκαιη συμπεριφορά του/της εκπαιδευτικού, τον παιδαγωγικό τρόπο επικοινωνίας και τον τρόπο με τον οποίο αξιολογεί τους/τις μαθητές/τριές του/της.

   Η αξιολόγηση των μαθητών/τριών συνδιαμορφώνεται από:

1. Τη συμμετοχή του/της στο μάθημα και τις καθημερινές εργασίες της τάξης.
2. Την καθημερινή προφορική επίδοσή του/της στο μάθημα της ημέρας.
3. Την επίδοσή του/της στις γραπτές επαναληπτικές δοκιμασίες.
4. Την επιμέλεια και τη συνέπεια στις εργασίες που έχει για το σπίτι.
5. Τη συμμετοχή και συμπεριφορά του/της στην ομάδα που ανήκει.
6. Τη γενική συμπεριφορά του/της απέναντι στους/στις συμμαθητές/τριες και τους/τις δασκάλους/ες του/της.

   Ο/Η εκπαιδευτικός παρουσιάζει κατά κύριο μέρος την περιγραφική αξιολόγηση της επίδοσης του/της μαθητή/τριας και ύστερα προχωρά στην αριθμητική αποτίμηση αυτής.

Στο τέλος κάθε τριμήνου ο/η εκπαιδευτικός αξιολογεί τη συνολική επίδοση των μαθητών/τριών του/της και παραδίδει τη βαθμολογία στη Διεύθυνση.

   Ο Σύλλογος Διδασκόντων/σκουσών αποφασίζει την ημερομηνία κατά την οποία οι γονείς θα ενημερωθούν  για την πρόοδο των παιδιών τους και θα πάρουν τους Ελέγχους Προόδου.

**ζ) Ασφάλεια μαθητών**

1. Σε περίπτωση απουσίας εκπαιδευτικού οι μαθητές/τριες δεν περιφέρονται εντός του κτηρίου ή στον αύλειο χώρο χωρίς επίβλεψη. Αυτό μπορεί να επιτευχθεί με τους εξής εναλλακτικούς τρόπους, κατά το γράμμα και το πνεύμα των κείμενων διατάξεων:

α. Με τροποποίηση του ημερησίου προγράμματος διδασκαλίας.

β. Με ανάθεση σε διαθέσιμο εκπαιδευτικό να καλύψει το κενό.

γ. Με απασχόληση του τμήματος από διαθέσιμο εκπαιδευτικό σύμφωνα με την εφαρμογή της νομοθεσίας από τη Διεύθυνση. Οι μαθητές/τριες δηλαδή παραμένουν στην αίθουσά τους και μελετούν τα μαθήματα των επομένων διδακτικών ωρών ή παρακολουθούν στην τάξη προβολή πολιτιστικού περιεχομένου.

δ. Με ορισμό αναπληρωτών εκπαιδευτικών στο πρόγραμμα.

1. Οι μαθητές/τριες που για οποιονδήποτε λόγο δεν συμμετέχουν στο μάθημα της γυμναστικής μόνιμα ή περιστασιακά, δεν περιφέρονται στο σχολικό χώρο αλλά κάθονται σε χώρο που τους υποδεικνύει ο/η διδάσκων/σκουσα και παρακολουθούν τους ασκούμενους συμμαθητές τους.
2. Η εφημερία αφορά την επιτήρηση των μαθητών κατά τη διάρκεια της προσέλευσης και της αποχώρησής τους από το σχολείο, την ώρα των διαλειμμάτων, τη μέριμνα για την προστασία και τη σωματική ακεραιότητά τους, τον έλεγχο καθαριότητας των σχολικών χώρων και οτιδήποτε έχει σχέση με την υγιεινή και την ασφάλεια των μαθητών.

Ο Σύλλογος Διδασκόντων/σκουσών, με την αριθμ. 2/5-9-2024 Πράξη του, λαμβάνοντας υπόψη την οργανικότητα του σχολείου, τον αριθμό των μαθητών, την έκταση και την ιδιομορφία του σχολικού χώρου και εν γένει τα ιδιαίτερα χαρακτηριστικά του σχολείου αποφάσισε ο αριθμός των εφημεριών καθημερινά να ανέρχεται σε τέσσερις (4) εκπαιδευτικούς, δύο (2) στο κεντρικό κτήριο και δύο (2) στο παράρτημα, περιοχή Α-τουαλέτες και περιοχή Β-κυλικείο.

|  |  |  |  |
| --- | --- | --- | --- |
|  |  |  |  |
| ΠΕΡΙΟΧΗ Α- | |  |  |
| ΤΟΥΑΛΕΤΕΣ | |  |  |
|  |  | ΠΕΡΙΟΧΗ Β- | |
|  |  | ΚΥΛΙΚΕΙΟ | |
|  |  |  |  |
|  | ΠΑΡΑΡΤΗΜΑ | |  |

|  |  |  |  |  |
| --- | --- | --- | --- | --- |
|  |  |  |  |  |
|  |  | ΠΕΡΙΟΧΗ Α - ΤΟΥΑΛΕΤΕΣ | | |
|  |  |  |  | |
|  |  |  |  |  |
|  |  |  |  |  |
|  |  |  |  |  |
|  | ΠΕΡΙΟΧΗ Β- ΚΥΛΙΚΕΙΟ | | | |
|  |  | ΚΕΝΤΡΙΚΟ |  |  |

Απαιτείται συνεχής κίνηση των εκπαιδευτικών για την καλύτερη κάλυψη των παραπάνω χώρων ευθύνης. Σε περίπτωση κακοκαιρίας που οι μαθητές υποχρεωτικά παραμένουν εντός των κτηρίων, στο κεντρικό κτήριο ορίζεται ένας εκπαιδευτικός ανά όροφο και ο αριθμός των εφημερευόντων εκπαιδευτικών ανέρχεται σε τρεις (3).

Οι εφημερεύοντες εκπαιδευτικοί εκτός των όσων αναφέρονται σχετικά με τις υποχρεώσεις τους στις κείμενες διατάξεις, οφείλουν κατά την ώρα προσέλευσης να ελέγχουν διεξοδικά τον χώρο ευθύνης τους για την ύπαρξη επικίνδυνων σημείων ή αντικειμένων για την υγεία και ασφάλεια των μαθητών, τα οποία οφείλουν να απομακρύνουν.

Όταν πραγματοποιούνται εορταστικές εκδηλώσεις στο σχολείο, εφημερία θα γίνεται από όλους τους εκπαιδευτικούς.

Υπεύθυνος για την επιτήρηση των μαθητών κατά τη διάρκεια της διδακτικής ώρας είναι ο εκπαιδευτικός που διδάσκει τη συγκεκριμένη ώρα. Ο εκπαιδευτικός εισέρχεται στην αίθουσα μαζί με τους μαθητές και μετά το τέλος του μαθήματος εξέρχεται από αυτή όταν έχουν αποχωρήσει όλοι οι μαθητές, συνοδεύοντας τους μαθητές στο προαύλιο.

Η είσοδος των μαθητών στις τάξεις μετά το διάλειμμα γίνεται με γραμμές. Τα τμήματα Α, Β1, Β2 λειτουργούν στο παράρτημα και οι μαθητές συγκεντρώνονται στην αρχή της σκάλας. Τα τμήματα Γ1, Γ2, Δ1, Δ2, Ε1, Ε2, ΣΤ1 και ΣΤ2 λειτουργούν στο κεντρικό κτήριο και συγκεντρώνονται στο χώρο μπροστά στην κεντρική είσοδο του σχολείου.

Έκτακτη αντικατάσταση ή αναπλήρωση εφημερεύοντος εκπαιδευτικού και αλλαγή της ημέρας εφημερίας γίνεται μόνο από τον Διευθυντή ή τον Υποδιευθυντή του σχολείου. Οποιαδήποτε αντικατάσταση, αναπλήρωση και αλλαγή εφημερίας τεκμηριώνεται και καταγράφεται στο Ημερολόγιο Σχολικής Ζωής. Η Διεύθυνση μεριμνά, ώστε οι εφημερεύοντες να ενστερνιστούν ότι η εφημερία είναι έργο ευθύνης και όχι ρουτίνας.

Το πρόγραμμα Εφημερίας με τα καθήκοντα και τις αρμοδιότητες των εκπαιδευτικών αναρτάται στο Γραφείο της Διεύθυνσης και στο Γραφείο των Εκπαιδευτικών.

**η) Αναχώρηση από το σχολείο**

* Η αποχώρηση των μαθητών/τριών πραγματοποιείται με τη λήξη του διδακτικού ωραρίου της τάξης. Με τη λήξη των μαθημάτων σύμφωνα με το ωρολόγιο πρόγραμμα, οι μαθητές/τριες κατά τμήματα και οργανωμένα κατευθύνονται στην έξοδο του σχολείου συνοδεία των εκπαιδευτικών που διδάσκουν την τελευταία διδακτική ώρα.
* Οι εφημερεύοντες εκπαιδευτικοί μεριμνούν  για την ασφαλή αποχώρηση των παιδιών έως και 10 λεπτά μετά τη λήξη των μαθημάτων. Οι μαθητές/τριες που συνοδεύονται καθημερινά κατά την αναχώρησή τους **δε φεύγουν ποτέ από το σχολείο ασυνόδευτοι αν ο κηδεμόνας τους κάποια μέρα καθυστερήσει.**
* Η ευθύνη για την ασφάλεια των παιδιών μετά το ωράριο λειτουργίας βαραίνει αποκλειστικά το γονέα/κηδεμόνα. Οι γονείς-κηδεμόνες είναι υποχρεωμένοι να γνωρίζουν το ωράριο των παιδιών τους και να ενημερώνονται από τις ανακοινώσεις του σχολείου.
* Οι ενήλικες που συνοδεύουν τους/τις μαθητές/τριες κατά την αναχώρησή τους, τους περιμένουν έξω από την είσοδο του σχολείου και πρέπει να προσέρχονται έγκαιρα για την παραλαβή τους. Κάθε καθυστέρηση δημιουργεί κινδύνους για την ασφάλεια των μαθητών/τριών που σχολούν, αλλά και για όσους συνεχίζουν το μάθημα.
* Αποχώρηση μαθητή/τριας από το σχολείο πριν τη λήξη του διδακτικού ωραρίου, γίνεται μόνο σε εξαιρετικές περιπτώσεις (π.χ. ασθένεια) και πάντοτε με τη συνοδεία γονέα ή κηδεμόνα. Για την πρόωρη αναχώρηση ενημερώνεται ο/η υπεύθυνος/η εκπαιδευτικός της τάξης και η Διεύθυνση του σχολείου.
* Οι γονείς / κηδεμόνες υπογράφουν υπεύθυνη δήλωση πρόωρης αποχώρησης του παιδιού τους ενώπιον της Διεύθυνσης του σχολείου.
* Για  οποιαδήποτε   αλλαγή στο πρόγραμμα οι γονείς θα ενημερώνονται με γραπτή ανακοίνωση.

1. **Συμπεριφορά μαθητών/τριών - Παιδαγωγικός έλεγχος**

Αποκλίσεις των μαθητών/τριών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του σχολείου, από τον οφειλόμενο σεβασμό στον/στην εκπαιδευτικό, στον/στη συμμαθητή/τρια, στη σχολική περιουσία, θεωρούνται σχολικά παραπτώματα.

Τα σχολικά παραπτώματα αντιμετωπίζονται από το σχολείο, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων είναι η τελευταία επιλογή, χωρίς όμως να αποκλείεται η εφαρμογή των κάθε φορά ισχυόντων παιδαγωγικών μέτρων.

Τα θέματα αποκλίνουσας συμπεριφοράς των μαθητών/τριών στο σχολείο αποτελούν αντικείμενο συνεργασίας του/της εκπαιδευτικού της τάξης με τη Διεύθυνση της σχολικής μονάδας, τον Σύλλογο Διδασκόντων/σκουσών και τον/τη Σύμβουλο Εκπαίδευσης Παιδαγωγικής Ευθύνης, προκειμένου να υπάρξει η καλύτερη δυνατή παιδαγωγική αντιμετώπισή τους.

Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού.

Οι μαθητές/τριες μπορούν να συμμετέχουν στη δημιουργία των κανόνων της δικής τους τάξης και να προτείνουν επιπλέον αυτούς που πιστεύουν ότι χρειάζονται ή και να επιλέγουν κάποιους από μια λίστα προτεινόμενων υπό την εποπτεία του υπεύθυνου εκπαιδευτικού της τάξης/τμήματος (Συμβόλαιο της Τάξης) για ακόμη μεγαλύτερη δέσμευση.

Το Σχολείο χρειάζεται να θέτει ξεκάθαρους κανόνες εξαρχής για τη διασφάλιση της σωματικής και ψυχικής υγείας των παιδιών απαγορεύοντας ρητά και με σταθερότητα τις παρακάτω συμπεριφορές από μαθητές/τριες προς μαθητές/τριες στον χώρο του Σχολείου: ειρωνικά σχόλια, φραστικές προσβολές, κακόβουλη ή/και προσβλητική κριτική, απειλές, βρισιές, διασπορά φημών/διασπορά ψευδών ειδήσεων, κλοπή/φθορά αντικειμένων, αποκλεισμό από τα παιχνίδια στο προαύλιο ή την ομάδα των συνομηλίκων, παρακίνηση τρίτων για την απομόνωση αυτή, σωματική βία και χτυπήματα κάθε είδους, καθώς και οποιαδήποτε άλλη εσκεμμένη επιθετική ενέργεια.

Αναλυτικότερα:

**α) Συμπεριφορά μαθητών**

1. Δεν επιτρέπεται στους/στις μαθητές/τριες να παραμένουν στις αίθουσες διδασκαλίας κατά την ώρα των διαλειμμάτων ή στους διαδρόμους όταν ο καιρός είναι κατάλληλος ή να εισέρχονται στις αίθουσες άλλων τάξεων.
2. Σε περίπτωση βροχής οι μαθητές/τριες παραμένουν εντός του κτηρίου χωρίς να τρέχουν.
3. Δεν επιτρέπεται σε καμιά περίπτωση η έξοδος μαθητή/τριας από το Σχολείο χωρίς ενημέρωση του/της υπεύθυνου/ης δασκάλου/ας ή της Διεύθυνσης.
4. Η συμπεριφορά των  μαθητών/τριών πρέπει να είναι ευγενική.
5. Οι μαθητές/τριες πρέπει να σέβονται τους/τις  συμμαθητές/τριες τους, να συνεργάζονται μεταξύ τους, να μην τσακώνονται, να βοηθούν όσους έχουν ανάγκη.

6. Να μην ασκούν κανενός είδους βία (σωματική, λεκτική, κοινωνική, ηλεκτρονική) μεταξύ τους  και να μην κάνουν ενέργειες με τις  οποίες βάζουν σε κίνδυνο τη σωματική τους  ακεραιότητα (τρέξιμο στις  σκάλες, τρικλοποδιές, απότομο κλείσιμο της  πόρτας κ.α.).

1. Ακόμα πρέπει να σέβονται το σχολικό χώρο και να μην καταστρέφουν τη σχολική περιουσία.
2. Κατά τη διάρκεια των μαθημάτων οι μαθητές/τριες δεν σηκώνονται όρθιοι/ες, δε συνομιλούν, δεν προκαλούν άσκοπα φασαρία.
3. Οι μαθητές/τριες οφείλουν να έχουν τα απαραίτητα για το πρόγραμμά τους και να μην τα ξεχνούν συχνά.
4. Η προστασία του σχολικού κτηρίου και της περιουσίας του είναι υπόθεση όλων μας. Οι μαθητές/τριες οφείλουν να προσέχουν τα έπιπλα και τις εγκαταστάσεις του σχολείου. Κάθε καταστροφή, εκτός από τη ζημιά και τη δυσκολία αποκατάστασης, ασχημίζει και υποβαθμίζει τον χώρο στον οποίο λειτουργούν πολλές ώρες την ημέρα.
5. Ο  σεβασμός  των  μαθητών/τριών  προς  τα  βιβλία πρέπει  να  θεωρείται  δεδομένος  και  γι` αυτό  είναι ανεπίτρεπτη  η κακή  χρήση, η κακοποίηση, η απαξίωση  και  ο  ευτελισμός  αυτών  των  σημαντικών  πνευματικών  δημιουργημάτων.
6. Όλοι  μας  πρέπει να  συμβάλλουμε  στην  εξοικονόμηση ενέργειας  στο  χώρο  του  σχολείου  και  γι`  αυτό  δεν αφήνουμε  τα  φώτα  χωρίς  λόγο  ανοιχτά  και  τις  βρύσες  να  τρέχουν  άσκοπα.

**β) Πειθαρχικός έλεγχος - Παιδαγωγικός έλεγχος – Κυρώσεις**

Είναι αυτονόητο ότι οι ποινές ως εξωτερικό κίνητρο έχουν φτωχά αποτελέσματα στην αλλαγή της συμπεριφοράς των μαθητών/τριών και, ως εκ τούτου, για την Παιδαγωγική  δεν προκρίνονται παρά ως η έσχατη επιλογή των εκπαιδευτικών. Εντούτοις, οι μαθητές/τριες πρέπει να συνειδητοποιήσουν ότι κάθε πράξη τους έχει κάποιες επιπτώσεις ανάλογα με τη σοβαρότητά της, ώστε να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.

Στο παιδαγωγικό αυτό πλαίσιο οι ποινές που μπορεί να επιβληθούν είναι οι:

α. Παρατήρηση

β. Επίπληξη

γ. Παραπομπή στον διευθυντή

δ. Ενημέρωση γονέων

ε. Ενημέρωση Συλλόγου Διδασκόντων/σκουσών

στ. Αλλαγή τμήματος

ζ. Αλλαγή σχολικού περιβάλλοντος

Αρμόδια όργανα για την επιβολή των ποινών των περιπτώσεων (α, β και γ) είναι οι εκπαιδευτικοί του σχολείου· της περίπτωσης (δ) η Διεύθυνση με τον/την εκπαιδευτικό της τάξης, των (ε και στ ) η Διεύθυνση και ο σύλλογος διδασκόντων/σκουσών και της (ζ) ο σύλλογος διδασκόντων/σκουσών με τη συναίνεση του γονέα.

**Οι σωματικές ποινές δεν επιτρέπονται.**

1. **Πρόληψη φαινομένων Βίας και Σχολικού εκφοβισμού**

1. Σύμφωνα με την Υ.Α.36421/ΓΔ4/8-4-2024 (Β΄2177) ως ενδοσχολική βία και εκφοβισμός λογίζεται κάθε μορφή σωματικής, λεκτικής, ψυχολογικής, συναισθηματικής, κοινωνικής, ρατσιστικής, σεξουαλικής, ηλεκτρονικής, διαδικτυακής ή άλλης βίας και παραβατικής συμπεριφοράς, που πλήττει τη σχολική κοινότητα και διαταράσσει την εκπαιδευτική διαδικασία και ιδίως:

α) H προσβολή της αξιοπρέπειας, της τιμής και της υπόληψης μαθητών/τριών, εκπαιδευτικών και άλλων μελών της εκπαιδευτικής κοινότητας,

β) η συστηματική ή σκόπιμη ή επαναλαμβανόμενη απειλή και προσβολή της προσωπικότητας, της σωματικής ακεραιότητας ή της ψυχικής ισορροπίας των μαθητών/τριών, εκπαιδευτικών και άλλων μελών της εκπαιδευτικής κοινότητας,

γ) η ανεπιθύμητη, επιθετική συμπεριφορά που εκδηλώνεται μεταξύ παιδιών σχολικής ηλικίας και η ανάλογη συμπεριφορά εκπαιδευτικών που περιλαμβάνει πραγματική ή αντιληπτή ανισορροπία δύναμης,

δ) η παρεμπόδιση της ομαλής διεξαγωγής των μαθημάτων και ο βίαιος αποκλεισμός μαθητών/τριων είτε από την εκπαιδευτική διαδικασία είτε από τη συμμετοχή τους στην καθημερινή σχολική ζωή, καθώς και ο εν γένει κοινωνικός αποκλεισμός, οι απειλές και η ψυχολογική βία στις επαφές των μαθητών/τριών με τους συμμαθητές/τριες τους,

ε) η επιβολή με τη βία και ο εξαναγκασμός σε πράξεις ή παραλείψεις παρά τη θέληση των μαθητών/τριών, εκπαιδευτικών και άλλων μελών της εκπαιδευτικής κοινότητας,

στ) οποιαδήποτε μορφή βίαιης ή απαξιωτικής συμπεριφοράς ή η ενθάρρυνση σε διάπραξη βίαιων εκδηλώσεων που διαταράσσουν τη σχολική γαλήνη και πλήττουν το κύρος της εκπαιδευτικής κοινότητας,

ζ) ο εκφοβισμός ή η εκδήλωση ρατσιστικών συμπεριφορών ικανών να διαταράξουν την ψυχική ισορροπία και να πλήξουν μαθητές/τριες, εκπαιδευτικούς και άλλα μέλη της εκπαιδευτικής κοινότητας με ιδιαίτερα χαρακτηριστικά,

η) η προσβολή, οι διακρίσεις ή οι παρενοχλήσεις στη βάση των θρησκευτικών πεποιθήσεων, της εθνοτικής καταγωγής, της φυλής, του φύλου, του σεξουαλικού προσανατολισμού, της ταυτότητας φύλου, της έκφρασης ή των χαρακτηριστικών φύλου, της αναπηρίας, της κατάστασης υγείας και της σωματικής ή άλλης πραγματικής κατάστασης μαθητών/τριών, εκπαιδευτικών και άλλων μελών της εκπαιδευτικής κοινότητας.

2. Σύμφωνα με το **Πρωτόκολλο Ενδοσχολικής Βίας και Εκφοβισμού (Ε.ΒΙ.Ε.): Ορισμοί και εννοιολογικό υπόβαθρο**  διακρίνονται οι εξής τύποι εμπλεκομένων: Θύμα, Θύτης-δράστης, Παρατηρητής-υπερασπιστής του θύματος, Αμέτοχος παρατηρητής, Παρατηρητής – Συνεργός του θύτη, Παρατηρητής –Ενισχυτής του θύτη, Θύτης-Θύμα.

H ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή/και αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού.

Χαρακτηριστικά του θετικού και υγιούς σχολικού κλίματος είναι ο αμοιβαίος σεβασμός, η αποδοχή της διαφορετικότητας, η προώθηση της συνεργασίας με Φορείς, η συνεργασία του Σχολείου με την οικογένεια, κ.ά.

Για την πρόληψη και αντιμετώπιση της ενδοσχολικής βίας και του εκφοβισμού στη βάση της ενίσχυσης των σχέσεων εμπιστοσύνης μεταξύ των μελών της εκπαιδευτικής κοινότητας εφαρμόζονται αναλόγως οι διατάξεις που προβλέπονται από τον Ν.5029/2023 (Α΄55) «Ζούμε Αρμονικά Μαζί - Σπάμε τη Σιωπή»: Ρυθμίσεις για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις.

Για να αποφευχθεί η εμφάνιση φαινομένων **Βίας και Σχολικού Εκφοβισμού:**

**i.** Κάθε εκπαιδευτικός που διδάσκει σε ένα τμήμα, εξασφαλίζει καλό ψυχολογικό κλίμα στην τάξη μέσω της εφαρμογής της ομαδοσυνεργατικής διδασκαλίας και της ανάπτυξης θετικών κοινωνικών σχέσεων μεταξύ των μαθητών/μαθητριών και μεταξύ εκπαιδευτικών και μαθητών/μαθητριών.

**ii.** Ο/η Υπεύθυνος/Υπεύθυνη Εκπαιδευτικός κάθε τμήματος ενισχύει τη φιλία μεταξύ των μαθητών/τριών και αναδεικνύει την αλληλεγγύη της «παρέας των φίλων» ως ένα από τα πιο κατάλληλα μέσα για την αντιμετώπιση περιστατικών σχολικής βίας και εκφοβισμού.

Ο/η Υπεύθυνος/Υπεύθυνη Εκπαιδευτικός κάθε τμήματος (σε συνεργασία με την Υπεύθυνη του Τμήματος Ένταξης και τα Μέλη της Ε.Δ.Υ, του Σχολείου)

**iii.** Ορίζει με σαφήνεια στους μαθητές/στις μαθήτριες του τους κανόνες που διέπουν το Σχολείο, αλλά και τη λειτουργία της δικής τους τάξης: σύνταξη κανόνων της τάξης ενάντια στη σχολική βία, οι οποίοι αναρτώνται σε εμφανές σημείο, ώστε να υπάρχει ένας «κοινός κώδικας» για τις προσδοκίες των μελών της τάξης μεταξύ τους. Κάθε παιδί πρέπει να γνωρίζει τι είδους συμπεριφορά αναμένεται από αυτό, καθώς και τις συνέπειες αυτής της συμπεριφοράς.

**iv.** Υπενθυμίζει  τακτικά αυτούς τους κανόνες και τις συνέπειες της παραβίασής τους. Είναι σημαντική η επαρκής και εντατική ενημέρωση των μαθητών/τριών σχετικά με την άσκηση στο σεβασμό και την προστασία των δικαιωμάτων όλων των μελών της σχολικής κοινότητας.

**v.** Οργανώνει συζητήσεις μέσα στην τάξη σχετικά με το τι είναι σχολική θυματοποίηση, τους τύπους παιδιών που εμπλέκονται σε αυτήν και τις συνέπειές της. Επισημαίνει τον ρόλο των **θεατών-παρατηρητών** εξηγώντας για ποιο λόγο θεωρούνται και αυτοί **θύτες** και υποδεικνύει ενέργειες στις οποίες μπορούν να προβούν για να βοηθήσουν.

**vi.** Διδάσκει συστηματικά ή περιοδικά τρόπους αναζήτησης βοήθειας από τους Σημαντικούς Άλλους (εκπαιδευτικοί, γονείς) και υποδεικνύει τρόπους που μπορούν να χρησιμοποιήσουν οι μαθητές/μαθήτριες της τάξης τους με ασφάλεια, ώστε να ενημερώνουν έγκαιρα όταν παρενοχλούνται.

**vii.** Εφαρμόζει εκπαιδευτικά προγράμματα πρόληψης τα οποία μπορούν να βρουν στην πλατφόρμα (<https://stop-bullying.gov.gr>) και στο Προσβάσιμο Ψηφιακό Υλικό ‘[Σχεδι@ζω για όλους](https://prosvasimo.iep.edu.gr/el/)  ΄΄ του Ι.Ε.Π..

viii. Συνεργασία με το οικείο ΚΕΔΑΣΥ, επειδή διαφαίνεται εμπλοκή του στην εφαρμογή επιμορφωτικών προγραμμάτων σε εκπαιδευτικούς και γονείς (Ν.4823/2021, Α΄136).

**ix.** Για την αντιμετώπιση της ενδοσχολικής βίας και του εκφοβισμού έχει δημιουργηθεί ειδική ψηφιακή πλατφόρμα για υποβολή καταγγελιών (https://stop-ullying.gov.gr/). Στη συγκεκριμένη πλατφόρμα έχουν πρόσβαση μαθητές και γονείς, καθώς και όσοι έχουν την επιμέλεια μαθητών/τριών, οι οποίοι δύνανται να υποβάλλουν μόνο επώνυμες αναφορές.

**x.** Στην Πρωτοβάθμια Εκπαίδευση αποδέκτες - υπεύθυνοι υποδοχείς σε επίπεδο σχολικής μονάδας των αναφορών για περιστατικά εκφοβισμού και ενδοσχολικής βίας που υποβάλλονται ψηφιακά είναι ο Διευθυντής της σχολικής μονάδας και ένας (1) εκπαιδευτικός, που ορίζεται με απόφαση της Διεύθυνσης του σχολείου.

Στο 1ο Μειονοτικό Δημοτικό Σχολείο Ξάνθης υπεύθυνοι είναι ο Διευθυντής Αχμέτ Κεχαγιά Σουάτ και ο εκπαιδευτικός Κοτζά Ισμέτ.

Το σχολείο συνεργάζεται με το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας Ξάνθης «ΕΚΦΡΑΣΗ» για την υλοποίηση δράσεων και παρεμβάσεων προς τους μαθητές.

Συμμετέχει επίσης σε εγκεκριμένα προγράμματα που υλοποιούνται από φορείς, όπως το Χαμόγελο του Παιδιού.

* 1. **Σχολικές Εκδηλώσεις – Δραστηριότητες**

Το Σχολείο οργανώνει μια σειρά εκδηλώσεων/δραστηριοτήτων, που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των μαθητών/τριών, την απόκτηση δεξιοτήτων ζωής και την ευαισθητοποίησή τους σε κοινωνικά θέματα.

Οι ενδοσχολικές εκδηλώσεις, οι σχολικές δραστηριότητες και η συμμετοχή σε καινοτόμα σχολικά προγράμματα πρέπει να γίνονται με πρωτοβουλίες, ιδέες και ευθύνη των ίδιων των μαθητών/μαθητριών, επειδή με τον τρόπο αυτό αισθάνονται υπεύθυνοι/νες, αναδεικνύουν τις ικανότητές τους, τις κλίσεις τους, τα ενδιαφέροντά τους και το ταλέντο τους.

Ειδικότερα:

**Σχολικές δράσεις στο πλαίσιο της σχολικής ζωής**

1. Σχολικές δράσεις θεωρούνται όλες οι προγραμματισμένες και κατάλληλα σχεδιασμένες δράσεις του σχολείου που συμπληρώνουν και εμπλουτίζουν τα προγράμματα σπουδών. Πραγματοποιούνται κατά τη διάρκεια του διδακτικού ωραρίου, εντός ή/και εκτός του σχολείου και σε συνεργασία με άλλα σχολεία ή/και με άλλους φορείς (όπως Μουσεία, Κέντρα Περιβαλλοντικής Εκπαίδευσης, σχολικά δίκτυα, επιστημονικούς και πολιτιστικούς συλλόγους και φορείς, βιβλιοθήκες, φυσιολατρικές λέσχες κ.λπ.). Οι δράσεις αυτές έχουν διεπιστημονικό/διαθεματικό, βιωματικό χαρακτήρα και ενθαρρύνουν τη διερεύνηση. Αποσκοπούν στον εμπλουτισμό του περιεχομένου των προγραμμάτων σπουδών, στην ανάπτυξη των ικανοτήτων και δεξιοτήτων των μαθητών, στην αισθητική καλλιέργεια, στην έκφραση της δημιουργικότητας, στη συνεργατικότητα, στην ανάπτυξη της αυτονομίας και της υπευθυνότητας και στην ευαισθητοποίηση σε θέματα που αφορούν το φυσικό και ανθρωπογενές περιβάλλον. Οι σχολικές δράσεις συντελούν στην ανάπτυξη του δημοκρατικού ήθους, στο άνοιγμα του σχολείου στην τοπική κοινότητα και επιτελούν αντισταθμιστικό ρόλο παρέχοντας τη δυνατότητα σε όλους τους μαθητές να συμμετέχουν σε δραστηριότητες που διευρύνουν τους ορίζοντές τους.
2. Στις σχολικές δράσεις συμπεριλαμβάνονται:

α) όσες δράσεις πραγματοποιούνται εκτός σχολείου και απαιτούν μετακίνηση των μαθητών από το σχολείο, όπως η ημερήσια εκπαιδευτική εκδρομή, οι εκπαιδευτικές ανταλλαγές, οι διδακτικές επισκέψεις, οι πολιτιστικές δράσεις, οι αθλητικές εκδηλώσεις και δραστηριότητες, οι εκδηλώσεις και δραστηριότητες επιστημονικού περιεχομένου κ.λπ.. Για τη συμμετοχή των μαθητών στις παραπάνω δράσεις απαιτείται η έγγραφη σύμφωνη γνώμη των Γονέων και Κηδεμόνων τους,

β) όσες δράσεις πραγματοποιούνται εντός σχολείου, όπως είναι οι επισκέψεις και εκδηλώσεις καλλιτεχνών μουσικής, θεάτρου, χορού, εικαστικών τεχνών ή ειδικών επιστημόνων που καλούνται στο σχολείο ή την τάξη/τμήμα για να υλοποιούν προγράμματα και δραστηριότητες που προάγουν την εκπαιδευτική διαδικασία, οι εκθέσεις έργων μαθητών, οι τοπικές και πολιτιστικές εκδηλώσεις, οι χορωδίες, οι χορευτικές παραστάσεις, οι αθλητικοί αγώνες, οι σχολικές εορτές, οι εκθέσεις βιβλίων κ.λπ..

**Σχολικές γιορτές – Διδακτικές επισκέψεις**

Οι σχολικές γιορτές, εθνικές ή άλλου τύπου (π.χ. λήξης σχολικού έτους) καθώς και οι διδακτικές επισκέψεις αποτελούν μέρος της σχολικής ζωής και βοηθούν στην αποτελεσματική πραγμάτωση του σχολικού έργου, γι’ αυτό οι μαθητές απουσιάζουν από αυτές μόνο αν έχουν σοβαρό λόγο.

Η συμπεριφορά και οι υποχρεώσεις των μαθητών/τριών κατά τη διάρκειά τους είναι ανάλογη με το υπόλοιπο σχολικό πρόγραμμα.

Σε περίπτωση διδακτικής επίσκεψης τηρείται γενικά το ημερήσιο σχολικό διδακτικό ωράριο, ενώ θα υπάρχει ενημέρωση εκ των προτέρων για κάθε περίπτωση αλλαγής του προς γονείς και μαθητές.

Στις σχολικές γιορτές το ωράριο διαμορφώνεται κατά περίπτωση και οι γονείς ενημερώνονται εκ των προτέρων για το πρόγραμμα της γιορτής (στις Εθνικές γιορτές π.χ. ορίζεται η ώρα έναρξης και η διάρκεια της γιορτής και δε λειτουργεί το Ολοήμερο).

Κατά τη διάρκεια του διδακτικού έτους είναι δυνατό να πραγματοποιούνται για τους μαθητές και τις μαθήτριες των σχολείων Πρωτοβάθμιας Εκπαίδευσης σχολικές δράσεις εκτός σχολείου, οι οποίες απαιτούν μετακίνηση των μαθητών και μαθητριών από το σχολείο. Τέτοιες δράσεις είναι:

**α) η ημερήσια εκπαιδευτική εκδρομή,**

Η ημερήσια εκπαιδευτική εκδρομή πραγματοποιείται άπαξ κατά τη διάρκεια του διδακτικού έτους.

Η εκδρομή αυτή γίνεται ανά σχολείο ή ανά τάξεις και όχι ανά τμήμα. Κατ’ εξαίρεση, είναι δυνατή η πραγματοποίηση χωριστών ημερήσιων εκδρομών ανά τμήμα μιας τάξης, ύστερα από αιτιολογημένη απόφαση του Συλλόγου Διδασκόντων και εφόσον αυτό επιβάλλουν ιδιαίτεροι παιδαγωγικοί λόγοι.

**β) οι διδακτικές επισκέψεις, μετακινήσεις στο πλαίσιο πολιτιστικών δράσεων, αθλητικών εκδηλώσεων και δραστηριοτήτων, εκδηλώσεων και δραστηριοτήτων επιστημονικού περιεχομένου κ.λπ.,**

Οι διδακτικές επισκέψεις, μετακινήσεις στο πλαίσιο πολιτιστικών δράσεων, αθλητικών εκδηλώσεων και δραστηριοτήτων, εκδηλώσεων και δραστηριοτήτων επιστημονικού περιεχομένου κ.λπ., πραγματοποιούνται εκτός του σχολικού χώρου, σε περιοχές με ιδιαίτερη εκπαιδευτική αξία (πολιτιστική, αρχαιολογική, ιστορική, οικολογική), ή σε χώρους τεχνολογικού ή επιστημονικού ενδιαφέροντος. Αποτελούν αναγκαίο συμπλήρωμα της αγωγής των μαθητών και μαθητριών και έχουν σκοπό να διευρύνουν τους ορίζοντες των μαθητών και μαθητριών, να τους ενθαρρύνουν να κατανοήσουν και να εξοικειωθούν με το φυσικό και ανθρωπογενές περιβάλλον, να παρέχουν σε αυτούς τη δυνατότητα να γνωρίσουν τα επιτεύγματα του ανθρώπου διαχρονικά και να αναπτύξουν την κοινωνικότητά τους.

Οι διδακτικές επισκέψεις του παρόντος άρθρου εντάσσονται στις εννέα (9) κατ’ ανώτατο όριο σχολικές δράσεις ανά διδακτικό έτος και δεν επιτρέπεται να πραγματοποιούνται περισσότερες από μία (1) μέσα στον ίδιο μήνα.

Προκειμένου οι διδακτικές επισκέψεις να ανταποκρίνονται σε παιδαγωγικούς και διδακτικούς στόχους απαιτείται ο κατάλληλος σχεδιασμός τους, ο οποίος θα πρέπει να περιλαμβάνει τα εξής:

i) τους επιδιωκόμενους σκοπούς και στόχους,

ii) τις δραστηριότητες προετοιμασίας μελέτης του θέματος μέσα στην τάξη,

iii) τις δραστηριότητες στον χώρο της επίσκεψης και

iv) την αποτίμηση της όλης διαδικασίας και την εξαγωγή των αναγκαίων εκτιμήσεων και ανατροφοδοτήσεων.

Οι διδακτικές επισκέψεις του παρόντος άρθρου υλοποιούνται εντός του υποχρεωτικού διδακτικού ωραρίου και η διάρκειά τους δύναται να παραταθεί πέραν του διδακτικού ωραρίου, μέχρι και δύο (2) διδακτικές ώρες, για τις περιπτώσεις που αυτό καθίσταται αναγκαίο για την ολοκλήρωση μιας δραστηριότητας.

Το σχολείο οφείλει να ενημερώνει για τις διδακτικές επισκέψεις τουλάχιστον πέντε (5) εργάσιμες ημέρες πριν τους γονείς/κηδεμόνες, οι οποίοι με υπεύθυνη δήλωσή τους παρέχουν τη συναίνεσή τους ή δηλώνουν τη διαφωνία τους για τη συμμετοχή των παιδιών τους στη δράση. Οι μαθητές και μαθήτριες που δεν παίρνουν μέρος στις εν λόγω δράσεις δεν προσέρχονται στο σχολείο ή αποχωρούν από το σχολείο με συνοδεία των γονέων/ κηδεμόνων τους και τους καταχωρίζεται μία δικαιολογημένη απουσία.

Για τη συμμετοχή των μαθητών και μαθητριών απαιτείται η έγγραφη συναίνεση των γονέων/κηδεμόνων τους.

Στις διδακτικές επισκέψεις και την ημερήσια εκπαιδευτική εκδρομή μπορούν να συμμετέχουν και οι γονείς/κηδεμόνες των μαθητών και μαθητριών, με δική τους δαπάνη, ύστερα από σύμφωνη γνώμη του Συλλόγου Διδασκόντων.

Σε κάθε περίπτωση, την ευθύνη για την οργάνωση των επισκέψεων αυτών και την επιτήρηση των μαθητών και μαθητριών που μετακινούνται, έχουν οι συνοδοί εκπαιδευτικοί.

**γ) οι εκπαιδευτικές επισκέψεις ή έξοδοι των μαθητών και των μαθητριών σε κοντινή απόσταση από το σχολείο, περιορισμένης χρονικής διάρκειας και όχι μεγαλύτερης των δύο διδακτικών ωρών, που υλοποιούνται στο πλαίσιο εκπαιδευτικών προγραμμάτων και δραστηριοτήτων, της βιωματικής μάθησης και του ευρύτερου ανοίγματος του σχολείου στην κοινωνία,**

Πρόκειται για εκπαιδευτικές επισκέψεις ή εξόδους των μαθητών/τριών σε κοντινή απόσταση από το σχολείο, περιορισμένης χρονικής διάρκειας και όχι μεγαλύτερης των δύο (2) διδακτικών ωρών, που υλοποιούνται στο πλαίσιο εκπαιδευτικών προγραμμάτων και δραστηριοτήτων, της βιωματικής μάθησης και του ευρύτερου ανοίγματος του σχολείου στην κοινωνία.

Για τη συμμετοχή των μαθητών/τριών στις παραπάνω δράσεις, απαιτείται η έγγραφη συναίνεση των γονέων/ κηδεμόνων τους. Το σχολείο οφείλει να ενημερώνει τουλάχιστον τρεις (3) εργάσιμες ημέρες πριν τους γονείς/κηδεμόνες, οι οποίοι με υπεύθυνη δήλωσή τους παρέχουν τη συναίνεσή τους ή δηλώνουν τη διαφωνία τους για τη για τη συμμετοχή των παιδιών τους στη δράση.

Υπεύθυνος συνοδός εκπαιδευτικός ορίζεται αποκλειστικά και μόνο ο/η εκπαιδευτικός, ο/η οποίος/α σύμφωνα με το Εβδομαδιαίο Ωρολόγιο Πρόγραμμα (ΕΩΠ) διδάσκει τη/τις συγκεκριμένη/ες διδακτική/ες ώρα/ες στην/στο τάξη/τμήμα.

Οι μετακινήσεις αυτές μπορεί να αφορούν είτε όλο το σχολείο είτε τάξη ή τμήμα και απαραίτητη προϋπόθεση για την υλοποίησή τους είναι η συμμετοχή σε αυτές των δύο τρίτων (2/3) των μαθητών/τριών του τμήματος.

Μαθητές/τριες οι οποίοι/ες δεν συμμετέχουν παραμένουν στο σχολείο καθ’ όλη τη διάρκεια της διδακτικής επίσκεψης και συμμετέχουν σε σχολικές δραστηριότητες ή παρακολουθούν ειδικά διαμορφωμένο ωρολόγιο πρόγραμμα, σύμφωνα με απόφαση του Συλλόγου Διδασκόντων.

Οι εκπαιδευτικές επισκέψεις του παρόντος άρθρου δεν μπορούν να υπερβαίνουν τις έξι (6) για κάθε διδακτικό έτος.

**δ) οι επισκέψεις στη Βουλή των Ελλήνων,**

Α. Καθ’ όλη τη διάρκεια του διδακτικού έτους είναι δυνατό να πραγματοποιούνται επισκέψεις στη Βουλή των Ελλήνων, τις οποίες οργανώνει το Ίδρυμα της Βουλής των Ελλήνων για τον Κοινοβουλευτισμό και τη Δημοκρατία, των σχολείων της Πρωτοβάθμιας Εκπαίδευσης που προσκαλούνται από το Ίδρυμα ύστερα από αίτησή τους.

Στο πρόγραμμα της επίσκεψης δύνανται να συμμετάσχουν και γονείς/κηδεμόνες των μαθητών/τριών, με δική τους δαπάνη, μετά από σύμφωνη γνώμη του Συλλόγου Διδασκόντων, οι οποίοι όμως δεν συνοδεύουν τους μαθητές/τριες μέσα στο κτίριο της Βουλής. Σε κάθε περίπτωση την ευθύνη για την εφαρμογή του προγράμματος και την επιτήρηση των μαθητών/τριών την έχουν οι εκπαιδευτικοί και όχι οι γονείς/κηδεμόνες.

Στους μαθητές/μαθήτριες που δεν παίρνουν μέρος στην εν λόγω δράση καταχωρίζεται μία δικαιολογημένη απουσία ανά ημέρα επίσκεψης.

**ε) οι μετακινήσεις μαθητών και μαθητριών και συνοδών εκπαιδευτικών στο εσωτερικό και στο εξωτερικό, στο πλαίσιο εκπαιδευτικών προγραμμάτων και ανταλλαγών και της φιλοξενίας ειδικών φορέων (πρόγραμμα Erasmus).**

**στ) οι επισκέψεις σε Κέντρα Εκπαίδευσης για το Περιβάλλον και την Αειφορία (ΚΕΠΕΑ).**

Οι σχολικές μονάδες για κάθε πρόγραμμα που εκπονούν έχουν δικαίωμα να κάνουν αίτηση επίσκεψης σε δύο (2) ΚΕΠΕΑ. Συνεπώς, οι επισκέψεις που μπορεί να πραγματοποιήσει κάθε σχολική μονάδα, στο πλαίσιο κάθε προγράμματος, είναι δύο (2): μία (1) επίσκεψη σε ΚΕΠΕΑ εντός εμβέλειας όπου ανήκει το σχολείο και μία (1) σε ΚΕΠΕΑ εκτός εμβέλειας.

Οι μαθητές και μαθήτριες που δεν παίρνουν μέρος στην εν λόγω δράση δεν προσέρχονται στο σχολείο ή αποχωρούν από το σχολείο με συνοδεία των γονέων/ κηδεμόνων τους και τους καταχωρίζεται μία δικαιολογημένη απουσία ανά ημέρα.

**ζ) Σχολικές Αθλητικές Δραστηριότητες**

Κατά τη διάρκεια του διδακτικού έτους και κατά τις εργάσιμες ημέρες, το Σάββατο ή/και την Κυριακή είναι δυνατό να πραγματοποιούνται μετακινήσεις μαθητών και μαθητριών των σχολικών μονάδων Πρωτοβάθμιας Εκπαίδευσης ως εξής:

α) Εντός ορίων της οικείας Διεύθυνσης Πρωτοβάθμιας Εκπαίδευσης, στο πλαίσιο των ενδοσχολικών αγώνων, των αγώνων ΑθλοΠΑΙΔΕΙΑΣ, καθώς και Αθλητικών Προγραμμάτων και Δράσεων εγκεκριμένων από το Υ.ΠΑΙ.Θ.Α, σύμφωνα με τις ισχύουσες διατάξεις.

β) Εκτός ορίων της οικείας Διεύθυνσης Πρωτοβάθμιας Εκπαίδευσης, στο πλαίσιο των αγώνων ΑθλοΠΑΙΔΕΙΑΣ, καθώς και των εγκεκριμένων από το Υ.ΠΑΙ.Θ., Αθλητικών Προγραμμάτων και Δράσεων σύμφωνα με τις ισχύουσες διατάξεις. Στις μετακινήσεις αυτές συμμετέχουν συγκεκριμένοι μαθητές/τριες ή ομάδες μαθητών και μαθητριών του σχολείου, έπειτα από ενυπόγραφη συναίνεση του γονέα ή κηδεμόνα και σχετική απόφαση του Συλλόγου Διδασκόντων.

Στις μετακινήσεις συμμετέχουν όλοι οι μαθητές και οι μαθήτριες της τάξης ή του τμήματος και ως συνοδός ορίζεται εκπαιδευτικός κλάδου ΠΕ11 κατά προτεραιότητα, με σχετική απόφαση του Συλλόγου Διδασκόντων και επιπλέον ένας/μία εκπαιδευτικός, όπου κρίνεται απαραίτητο.

**η) Παρελάσεις**

Η συμμετοχή στις παρελάσεις της 4ης Οκτωβρίου, 28ης Οκτωβρίου και της 25ης Μαρτίου είναι υποχρεωτική και ο απαιτούμενος αριθμός μαθητών εξασφαλίζεται:

1. Από τους μαθητές της Ε΄ και ΣΤ΄ τάξης.

2. Με κλήρωση ανάμεσα στους μαθητές της Δ΄ τάξης, σε περίπτωση που δε συμπληρωθεί ο απαιτούμενος αριθμός .

Ο Σύλλογος Διδασκόντων/σκουσών σε συνεργασία με τους μαθητές/τριες και το Δ.Σ. των Γονέων και Κηδεμόνων ορίζει την περιβολή και το ευπρεπές της εμφάνισης. Αν υπάρξει συμφωνία των τριών πλευρών, δεν αποκλείεται να οριστεί στολή παρέλασης. Σε περίπτωση όμως που μαθητής/τρια συμμετέχων/χουσα στην παρέλαση δεν έχει την οικονομική δυνατότητα για το κόστος της στολής, τότε ο Σύλλογος Γονέων και Κηδεμόνων αναλαμβάνει τη σχετική δαπάνη ή μέρος αυτής. Επισημαίνεται ότι η άρνηση συμμετοχής όσων κληρώθηκαν συνιστά σοβαρή ενδοσχολική παράβαση.

* 1. **Συνεργασία Σχολείου - Οικογένειας - Συλλόγου Γονέων/Κηδεμόνων**

Το Σχολείο πρέπει να βρίσκεται σε αγαστή συνεργασία με την οικογένεια του/της μαθητή/τριας, με τον Σύλλογο Γονέων/Κηδεμόνων και φορείς, των οποίων όμως ο ρόλος πρέπει να είναι διακριτός. Κάθε φορά που δημιουργείται θέμα το οποίο σχετίζεται με συγκεκριμένο/η μαθητή/τρια, ο πρώτος που ενημερώνεται σχετικά είναι ο γονέας/κηδεμόνας ασκών την επιμέλεια, ο οποίος θα πρέπει να συνεργαστεί με το Σχολείο.

Ειδικότερα:

1. **Ενημέρωση γονέων - υποχρεώσεις γονέων**

Το Σχολείο συνεργάζεται στενά και αρμονικά με το Σύλλογο Γονέων και Κηδεμόνων των μαθητών/τριών του σε κάθε προσπάθεια που στοχεύει στη στήριξη του παιδαγωγικού - εκπαιδευτικού έργου του, καθώς και τη διοργάνωση εκδηλώσεων κοινωνικού, επαγγελματικού, πολιτιστικού ή αθλητικού περιεχομένου.

Είναι προφανές ότι το εκπαιδευτικό έργο ανήκει στην αρμοδιότητα και ευθύνη του Συλλόγου των Εκπαιδευτικών και της Διεύθυνσης του σχολείου. Τα θέματα όμως της παιδαγωγικής λειτουργίας, των ενδοσχολικών ή εξωσχολικών εκδηλώσεων και το γενικότερο κλίμα στο σχολικό χώρο επηρεάζονται από την καλή συνεργασία των εκπαιδευτικών και του Συλλόγου Γονέων και Κηδεμόνων.

Όταν το Δ.Σ. του Συλλόγου Γονέων και Κηδεμόνων γίνεται αποδέκτης παραπόνων για θέματα παιδαγωγικής λειτουργίας, θα πρέπει να ενημερώνει τη Διεύθυνση του σχολείου, η οποία και έχει την ευθύνη αντιμετώπισης του οποιουδήποτε προβλήματος.

Το σχολείο αποδίδει μεγάλη σημασία στην επικοινωνία και εποικοδομητική συνεργασία με τους γονείς και κηδεμόνες των μαθητών/τριών μας για δύο κυρίως λόγους:

α. Επειδή πιστεύει ότι ο γονέας αποτελεί την τρίτη κορυφή του παιδαγωγικού τριγώνου Μαθητής - Γονέας -Σχολείο.

β. Επειδή ο ενημερωμένος γονέας είναι αποτελεσματικός στις σχέσεις του με το παιδί και το σχολείο.

Ο κηδεμόνας δικαιούται να έχει πλήρη και υπεύθυνη ενημέρωση για τον/τη μαθητή/τρια, αλλά οφείλει και ο ίδιος να ενημερώνει το σχολείο για θέματα, που μπορεί να επηρεάζουν την επίδοση ή τη συμπεριφορά του/της μαθητή/τριας στο σχολείο.

1. **Παιδαγωγικές συναντήσεις - έλεγχος προόδου** 
   1. Οι εκπαιδευτικοί πραγματοποιούν παιδαγωγικές συναντήσεις σχετικά με θέματα αγωγής και προόδου των μαθητών/τριών με πρωτοβουλία και ευθύνη της Διεύθυνσης του σχολείου, οι οποίες σκοπεύουν στην ανταλλαγή πληροφοριών, την καταγραφή προβλημάτων, τη λήψη συλλογικών αποφάσεων και την υιοθέτηση κοινών πρακτικών που εκτιμώνται ως πλέον αποτελεσματικές για τη βελτίωση της διδασκαλίας και της μάθησης, την καλύτερη οργάνωση της σχολικής ζωής, την ανάπτυξη κλίματος συνεργασίας ανάμεσα στα μέλη της εκπαιδευτικής κοινότητας και εν γένει την εύρυθμη λειτουργία του σχολείου.

ii.        Οι παιδαγωγικές συναντήσεις για θέματα αγωγής και προόδου των μαθητών/τριών πραγματοποιούνται υποχρεωτικά ανά τρίμηνο και όποτε κρίνεται αναγκαίο από την Διεύθυνση του σχολείου ή/και τον Σύλλογο Διδασκόντων/σκουσών εκτός διδακτικού και εντός του εργασιακού ωραρίου των εκπαιδευτικών. Στις συναντήσεις αυτές μπορούν να συμμετέχουν οι Σύμβουλοι Εκπαίδευσης Παιδαγωγικής Ευθύνης ύστερα από πρόσκληση του συλλόγου διδασκόντων/σκουσών.

1. Η ενημέρωση για θέματα αγωγής και προόδου των μαθητών/τριών είναι δικαίωμα των γονέων/κηδεμόνων και καθήκον των εκπαιδευτικών. Η ενημέρωση των γονέων/ κηδεμόνων για τη σχολική εργασία, την πρόοδο των μαθητών/τριών και για θέματα αγωγής ή ζητήματα που αφορούν τη λειτουργία του σχολείου πραγματοποιείται:

α) στην αρχή του διδακτικού έτους, όταν οι εκπαιδευτικοί ή/και η Διεύθυνση του σχολείου ενημερώνουν τους γονείς/κηδεμόνες κατά τάξη ή συλλογικά για το ωρολόγιο πρόγραμμα και το αναλυτικό πρόγραμμα, τις ώρες και ημέρες επικοινωνίας και συνεργασίας μαζί τους ή για γενικότερα θέματα που αφορούν την αγωγή και την πρόοδο των μαθητών/τριών και εν γένει τη λειτουργία του σχολείου,

β) μία φορά τουλάχιστον τον μήνα, σε προκαθορισμένη από τον εκπαιδευτικό του τμήματος ημέρα και ώρα, μετά τη λήξη των μαθημάτων του υποχρεωτικού προγράμματος και εντός του εργασιακού ωραρίου. Η ημέρα και η ώρα συνεργασίας καταγράφονται στο Βιβλίο Πράξεων του Συλλόγου Διδασκόντων/σκουσών και γνωστοποιούνται έγκαιρα στους γονείς/κηδεμόνες. Επιπλέον, ο/η εκπαιδευτικός της τάξης μπορεί να συναντηθεί και εκτάκτως με τους γονείς/κηδεμόνες κάθε φορά που κρίνεται αναγκαίο. Οι γονείς μπορούν να επικοινωνούν με τους εκπαιδευτικούς κάθε φορά που προκύπτουν προβλήματα αφού πρώτα ενημερώσουν τηλεφωνικά για την επίσκεψή τους.

γ) κατά τη διάρκεια του σχολικού έτους και εντός δέκα (10) ημερών από τη λήξη του τριμήνου με ευθύνη της Διεύθυνσης του σχολείου και του εκπαιδευτικού του τμήματος προκειμένου να ενημερωθούν για την πρόοδο των παιδιών τους. Οι συναντήσεις αυτές με τους γονείς των μαθητών/τριών προγραμματίζονται με απόφαση του Συλλόγου Διδασκόντων/σκουσών και πραγματοποιούνται εκτός διδακτικού ωραρίου και εντός του εργασιακού ωραρίου των εκπαιδευτικών και σε χρόνο που επιτρέπει τη μεγαλύτερη συμμετοχή των γονέων/ κηδεμόνων σε αυτές, σύμφωνα με την παρ. 8 του άρθρου 13 του ν. 1566/1985.

**δ)**  **Ψηφιακή Βεβαίωση Φοίτησης**

Οι γονείς/κηδεμόνες των μαθητών/τριών έχουν τη δυνατότητα έκδοσης Βεβαίωσης Φοίτησης των εξαρτώμενων τέκνων τους μέσω της Ενιαίας Ψηφιακής Πύλης της Δημόσιας Διοίκησης

(<https://www.gov.gr/ipiresies/ekpaideuse/eggraphe-se-skholeio/attending-school>).

**ε) Ψηφιακή Ενημέρωση γονέων/κηδεμόνων**

Δίνεται η δυνατότητα στους γονείς/κηδεμόνες να ενημερώνονται ηλεκτρονικά για τις απουσίες, τη βαθμολογία των μαθητών/τριών και ανακοινώσεις που αφορούν την σχολική μονάδα μέσω της ηλεκτρονικής εφαρμογής «e-Parents» (<https://eschools.minedu.gov.gr/>).

Η πλατφόρμα θα δώσει στον/στην πολίτη-κηδεμόνα ένα ζωντανό και μόνιμο δίαυλο επικοινωνίας με το σχολείο, μέσω του οποίου ο/η κηδεμόνας θα αλληλεπιδρά με την σχολική μονάδα.

Οι διαθέσιμες υπηρεσίες που περιλαμβάνονται στην πρώτη έκδοση του υποσυστήματος «e-Parents», οργανωμένες ανά ρόλο χρήστη, είναι οι εξής:

Ανακοινώσεις και Ειδοποιήσεις Σχολικής Μονάδας, Απουσίες Μαθητή, Βαθμολογίες Μαθητή.

* 1. Για την αντιμετώπιση των μαθητών/τριών που παρουσιάζουν σοβαρές μαθησιακές δυσκολίες ή και προβλήματα συμπεριφοράς, ο/η εκπαιδευτικός της τάξης συνεργάζεται με τη Διεύθυνση του σχολείου, τον/την εκπαιδευτικό του τμήματος ένταξης, τους γονείς/κηδεμόνες στο πλαίσιο της λειτουργίας της ομάδας εκπαιδευτικής υποστήριξης των μαθητών ή των Ε.Δ.Υ., όπου αυτές λειτουργούν, με τα οικεία ΚΕ.Δ.Α.Σ.Υ., τον αρμόδιο Σύμβουλο Εκπαίδευσης και τον Σύμβουλο Εκπαίδευσης Ειδικής Αγωγής και Ενταξιακής Εκπαίδευσης, καθώς και τις αρμόδιες υπηρεσίες και τους φορείς για την προστασία και την υποστήριξη των παιδιών και των οικογενειών τους.

v. Επιπρόσθετα, το Σχολείο επιδιώκοντας την καλύτερη δυνατή συνεργασία με τους γονείς και την ταχύτατη και αποτελεσματική λύση κάθε προβλήματος που προκύπτει, φροντίζει κάθε φορά που αυτό κρίνεται αναγκαίο να καλεί σε έκτακτες συναντήσεις τους γονείς, να τους ενημερώνει και να ζητά τη συνδρομή τους. Στόχος της επικοινωνίας, βέβαια, δεν είναι η έκθεση του παιδιού και η αποκαρδίωσή του αλλά η συνειδητοποίηση της συγκεκριμένης αβλεψίας εκ μέρους του και η στήριξή του από όλους για να μπορέσει να κάνει την αδυναμία αρετή.

vi. Οφείλουν ακόμη να γνωστοποιούν στο δάσκαλο της τάξης και στη Διεύθυνση κάθε ιδιαιτερότητα που αφορά τη σωματική και ψυχική υγεία του μαθητή. Παράλληλα, αν υπάρχουν σοβαρά προβλήματα στις σχέσεις του παιδιού με τους συμμαθητές του ή σοβαρές μαθησιακές δυσκολίες, οι γονείς πρέπει να γνωστοποιούν αμέσως τις ανησυχίες και τους προβληματισμούς τους, για να αντιμετωπίζονται έγκαιρα.

**Η προσπάθεια επίλυσης διαφορών μεταξύ των παιδιών ερήμην του Σχολείου, συχνά μεγαλώνει και δε λύνει τα προβλήματα.**

* Οι γονείς και κηδεμόνες οφείλουν να συμπεριφέρονται προς όλους τους εκπαιδευτικούς με τη δέουσα ευγένεια, σοβαρότητα, ευπρέπεια και σεβασμό που επιβάλλει το λειτούργημά τους και ο χώρος του σχολείου.
* Διαβάζουν προσεκτικά όλες τις ανακοινώσεις που μεταφέρουν οι μαθητές, αποστέλλονται με ηλεκτρονική αλληλογραφία καθώς και στην ιστοσελίδα του σχολείου και ενημερώνονται για θέματα λειτουργίας του σχολείου.
* Κανένας ενήλικος δεν έχει δικαίωμα να νουθετεί, να επιπλήττει ή να τιμωρεί ΚΑΝΕΝΑ ΠΑΙΔΙ στο χώρο του σχολείου, **ακόμα και της οικογένειάς του**. Όταν υπάρχει οποιοδήποτε πρόβλημα, γίνεται συζήτηση πρώτα με τον/την υπεύθυνο/η εκπαιδευτικό (του/της μαθητή/τριας που δημιουργεί το πρόβλημα) και στη συνέχεια —αν δεν επιλυθεί— με τη Διεύθυνση.
* Αν κάποιος γονέας/κηδεμόνας εισέρχεται σε χώρο του σχολείου και διαταράσσει την εύρυθμη λειτουργία του σχολείου με οποιονδήποτε τρόπο, ιδίως με φωνασκίες, θόρυβο, ύβρεις ή απειλές κατά του εκπαιδευτικού προσωπικού, εργαζομένων ή μαθητών, το ΣΧΟΛΕΙΟ θα ασκήσει τα νόμιμα μέσα που δικαιούται καθώς πρόκειται για διατάραξη της λειτουργίας δημόσιας υπηρεσίας (άρθρο 33 του Ν.5090/2024 Α΄30).
* Γενικότερα, κανένας ανήλικος ή ενήλικος **«εξωσχολικός»** δεν έχει δικαίωμα να βρίσκεται στο κτήριο ή στο προαύλιο του σχολείου **χωρίς να έχει πάρει άδεια.** Κανένα άτομο πλην των εκπαιδευτικών δε μπορεί να παραμένει εντός του σχολικού χώρου κατά τη διάρκεια λειτουργίας της σχολικής μονάδας, συμπεριλαμβανομένων και των μελών του Διοικητικού Συμβουλίου του Συλλόγου Γονέων και Κηδεμόνων.
* Σε περίπτωση που κάποιος από τους γονείς του μαθητή δεν έχει την κηδεμονία του οφείλει να ενημερωθεί άμεσα το σχολείο.
* Σε περίπτωση απουσίας μαθητή, και ιδιαίτερα μακροχρόνιας ή επαναλαμβανόμενης, είναι απαραίτητο να ενημερώνεται έγκαιρα το σχολείο. **Eπίσης και το σχολείο επικοινωνεί με την οικογένεια ιδιαίτερα σε περίπτωση μακρόχρονης ή επαναλαμβανόμενης απουσίας.**
* Το τηλέφωνο του σχολείου (2541071464) είναι στη διάθεση όλων για οποιαδήποτε ενημέρωση. Οι γονείς πρέπει να βεβαιωθούν ότι οι δάσκαλοι έχουν **τα  σωστά τηλέφωνα και τις σωστές διευθύνσεις ηλεκτρονικής αλληλογραφίας (email).**
* Ο γονέας-κηδεμόνας μαθητή που αποδεδειγμένα προκαλεί βανδαλισμούς στη σχολική περιουσία, παραπέμπεται στη Σχολική Εφορεία για την αποκατάσταση των ζημιών.

**Οφείλουμε όλοι να δημιουργήσουμε καλό κλίμα συνεργασίας σχολείου - οικογένειας.**

Η προσέλευση των γονέων και κηδεμόνων στις συναντήσεις που ορίζονται από το σχολείο είναι απαραίτητη.

   Ας μην ξεχνάμε ότι η στενή συνεργασία Σχολείου – Γονέων αποτελεί παράδειγμα προς μίμηση για τα παιδιά μας. Ευελπιστούμε στην πρόθυμη συνεργασία των Γονέων με το προσωπικό όλων των φορέων του Σχολείου, ώστε να διευκολύνουν το έργο τους. Κοινή επιδίωξη όλων είναι η αγωγή, η κατάρτιση, η καλλιέργεια, η ασφάλεια και η ευτυχία των παιδιών μας, αφού:

* **Το Σχολείο είναι μια μικρή κοινωνία που δίνει τη δυνατότητα στα παιδιά να αναπτύξουν την προσωπικότητά τους πολύπλευρα**, κάτι που δεν μπορεί να γίνει στο σπίτι. Όσο περισσότερο οι γονείς αποδέχονται τις κρίσεις των εκπαιδευτικών και συνεργάζονται μ’ αυτούς και πάνω σ’ αυτές κτίζουν την αγωγή του παιδιού τόσο πιο συγκροτημένη προσωπικότητα διαμορφώνουμε.
* **Το Σχολείο ζητά από την οικογένεια να παρακολουθεί το παιδί χωρίς να το υποκαθιστά στην προσπάθειά του.**Αν οι γονείς κρίνουν ότι το παιδί χρειάζεται ιδιαίτερη βοήθεια, πρέπει να συζητούν με τη Διεύθυνση του Σχολείου.
* **Οι γονείς, κυρίως των αδύναμων μαθητών, θα πρέπει να επιδιώκουν συχνή επικοινωνία με τους εκπαιδευτικούς** και τη Διεύθυνση του σχολείου.
* **Το Σχολείο να αντιμετωπίζεται όχι μόνο ως κέντρο μόρφωσης αλλά και ως «παιδαγωγικό εργαστήρι».** Έτσι, ο Σύλλογος των Διδασκόντων/σκουσών,για να εφαρμόσει τους στόχους του, να διαμορφώσει δηλαδή ολοκληρωμένους ανθρώπους με γνώσεις και σωστό χαρακτήρα, έχει προβλέψει κυρώσεις για τις παραβάσεις. Για να μπορούν, όμως, οι κάθε είδους κυρώσεις να έχουν αποτέλεσμα, θα πρέπει να γίνονται αποδεκτές και από την οικογένεια. Κάθε φορά που η οικογένεια – από υπερβολική ευαισθησία – δικαιώνει το παιδί, καταστρέφει ό,τι το Σχολείο προσπαθεί να χτίσει. Αν ο γονέας νιώθει ότι το παιδί του αδικήθηκε,  πρέπει να το συζητά με τους εκπαιδευτικούς και τους υπεύθυνους του Σχολείου, και όχι να σχολιάζει και να κρίνει το συμβάν με το παιδί. Το μόνο που θα καταφέρει είναι  ο μαθητής να χάσει την εμπιστοσύνη του προς τους ανθρώπους που συνεργάζεται καθημερινά μαζί τους.
* **Οι Γονείς πρέπει να συμβάλλουν, να συνδράμουν και να προωθούν τις παράλληλες δραστηριότητες του Σχολείου,** κοινωνικές, αθλητικές, ανθρωπιστικές, επιμορφωτικές. Η παρουσία τους σ’ αυτές τις εκδηλώσεις αποδεικνύει το δεσμό τους με το Σχολείο και βοηθάει τα παιδιά τους στην προσπάθεια για γενικότερη μόρφωση, παιδεία και καλλιέργεια.
* Το Σχολείο μέσα από τη διαρκή επαφή με τη λογοτεχνία (πρόγραμμα δανειστικής βιβλιοθήκης, συγγραφείς και βιβλία της χρονιάς, επεξεργασίας λογοτεχνικών κειμένων στα πλαίσια διαθεματικών εργασιών – project, δραματοποιήσεις κειμένων), τη μουσική (χορωδία, μουσικές παραστάσεις), τον αθλητισμό και πλήθος άλλων δραστηριοτήτων, δίνει διαρκώς ερεθίσματα για δημιουργική αξιοποίηση του ελεύθερου χρόνου. **Οι γονείς πρέπει να βοηθούν και να ενισχύουν την προσπάθεια αυτή ενθαρρύνοντας και στηρίζοντας κάθε πρωτοβουλία των εκπαιδευτικών προς την κατεύθυνση αυτή**, αποτρέποντας παράλληλα τα παιδιά από την ενασχόληση με την τηλεόραση, τον Η/Υ, η οποία υποσκάπτει κάθε προσπάθεια εκπέμποντας εικόνες και ήχους που προσβάλλουν την αισθητική, καλλιεργούν την επιθετικότητα, κακοποιούν τη γλώσσα και προβάλλουν άσχημα πρότυπα.
* **Οι γονείς πρέπει να στηρίζουν κάθε προσπάθεια καλής οργάνωσης των παιδιών**. Η σχολική τσάντα των παιδιώνπρέπει να οργανώνεται από τα ίδια τα παιδιά, αλλά να ελέγχεται από τους γονείς, γιατί παρά τις οδηγίες και τις κατευθύνσεις που δίνονται στο σχολείο, οι μαθητές μεταφέρουν βιβλία και σχολικά εφόδια  που δεν τους είναι απαραίτητα για την εργασία της συγκεκριμένης μέρας. Αυτό αφορά ιδιαίτερα τους γονείς των μικρότερων τάξεων στις οποίες θεμελιώνονται οι βασικές μαθητικές συνήθειες. Σε κάποιες περιπτώσεις η σάκα των παιδιών περιέχει προσωπικά αντικείμενα, ακόμη και επικίνδυνα παιδικά παιχνίδια, που διασπούν την προσοχή των παιδιών, ανταλλάσσονται μεταξύ τους ή χάνονται, με αποτέλεσμα να δημιουργούνται παρεξηγήσεις και να επηρεάζονται οι σχέσεις τους. Επίσης, συχνά, οι μαθητές ξεχνούν διάφορα προσωπικά τους είδη, κυρίως ρούχα, στο χώρο του Σχολείουκαι παρά τις επίμονες προσπάθειες  των εκπαιδευτικών αδιαφορούν για την αναζήτησή τους. Πρέπει οι γονείς να δείχνουν άμεσο και επίμονο ενδιαφέρον, ακόμη κι αν στοιχίζουν μικρά ποσά, διότι έτσι μαθαίνουμε στα παιδιά να εκτιμούν και να σέβονται τα αγαθά που τους προσφέρουμε. Να αξιολογούν την αξία του χρήματος και να συνηθίζουν στη λογική χρήση του.
* **Δε δικαιολογείται με κανένα τρόπο διακοπή του μαθήματος από Γονέα. Σε κάθε περίπτωση έκτακτης επικοινωνίας με το παιδί ή το σχολείο** ο γονέας πρέπει να απευθύνεται στη Διεύθυνση του Σχολείου, η οποία και αναλαμβάνει στον κατάλληλο χρόνο να διεκπεραιώσει το θέμα του.

**Δεν πρέπει οι Γονείς, ακόμη και σε ώρα διαλείμματος:**

1. Να απασχολούν τους/τις διδάσκοντες/σκουσες και να τους/τις αποσπούν από το καθήκον εποπτείας των μαθητών/τριών.
2. Τα διαλείμματα, είτε εντός του σχολείου, είτε στους ελεύθερους χώρους, δεν προσφέρονται για ευκαιριακές συναντήσεις ή για έκτακτες συνεργασίες με τον/την εκπαιδευτικό.
3. Οι διδάσκοντες/σκουσες κατά την ώρα του διαλείμματος επιτελούν το δύσκολο έργο της εποπτείας. Οποιαδήποτε άλλη απασχόλησή τους είναι σε βάρος της ασφάλειας των παιδιών.

**Σύλλογος Γονέων και Κηδεμόνων**

Οι γονείς και κηδεμόνες οφείλουν να συμμετέχουν στις συνεδριάσεις των συλλογικών οργάνων και να συνδράμουν στη εύρυθμη λειτουργία τους.

**ΑΝΑΚΟΙΝΩΣΗ ΑΠΟΤΕΛΕΣΜΑΤΩΝ ΑΡΧΑΙΡΕΣΙΩΝ**

A. Το Διοικητικό Συμβούλιο του συλλόγου γονέων ανακοινώνει εγγράφως:

1. Στη Διεύθυνση της Σχολικής Μονάδας, τα πρακτικά νομιμοποίησης των αρχαιρεσιών, (αντίγραφο πρακτικού αρχαιρεσιών Εφορευτικής Επιτροπής, στο οποίο θα φαίνονται οι εκλεγμένοι και οι αναπληρωτές τους σε κάθε όργανο, κατάσταση ψηφισάντων ενυπόγραφη, καθώς και κατάσταση κατανομής των αξιωμάτων στο Δ.Σ.), όλα επικυρωμένα.

Στα πρακτικά θα πρέπει να αναγράφεται ο αριθμός των μαθητών που εκπροσωπήθηκαν από τους γονείς τους κατά  τις εκλογές, ώστε να είναι εφικτός και ο υπολογισμός και ο έλεγχος περί του ορθού υπολογισμού των εκπροσώπων σε κάθε πρωτοβάθμια και υπερκείμενη οργάνωση.

Η Διεύθυνση έχει την υποχρέωση να τα διαβιβάσει στο Δήμο, βεβαιώνοντας ότι σύμφωνα με το μαθητικό δυναμικό του σχολείου και τον αριθμό των ψηφισάντων, οι εκλογές είναι νόμιμες (εκπροσωπήθηκε το 1/3 των μαθητών) και δικαιολογείται ο αριθμός των εκπροσώπων στην Ένωση Γονέων.

2. Στην Ένωση Συλλόγων Γονέων, όλα τα παραπάνω δικαιολογητικά συν βεβαίωση της Διεύθυνσης με τη δύναμη των μαθητών, για τη διαπίστωση του 1/3 .

B. Το Διοικητικό Συμβούλιο της Ένωσης Γονέων ανακοινώνει εγγράφως:

1. Στην οικεία Ομοσπονδία Γονέων τα ονόματα των εκλεγέντων ως εκπροσώπων της, μαζί με επικυρωμένα πρακτικά των αρχαιρεσιών.

2. Στον οικείο Δήμαρχο, τη σύνθεση του οργάνου και τον εκπρόσωπό του στη Δημοτική Επιτροπή Παιδείας (ΔΕΠ).

3. Στις  οικείες Διευθύνσεις Εκπαίδευσης, τα αποτελέσματα των αρχαιρεσιών.

**6. Ποιότητα του σχολικού χώρου**

Ένας από τους στόχους του σχολείου είναι η καλλιέργεια της αίσθησης της ευθύνης στους/στις μαθητές/τριες σε ό,τι αφορά την ποιότητα του σχολικού χώρου. Καθαρά και συντηρημένα κτίρια - αίθουσες, εργαστήρια, παραρτήματα, ο αύλειος χώρος- διαμορφώνουν τον περιβάλλοντα χώρο μέσα στον οποίο είναι δυνατόν να καλλιεργηθεί η ψυχή του/τις μαθητή/τριας. Φθορές, ζημιές και κακή χρήση της περιουσίας του σχολείου αποδυναμώνουν τις εκπαιδευτικές δυνατότητές του και οδηγούν στην αντίληψη της απαξίωσης της δημόσιας περιουσίας.

Στις περιπτώσεις εκείνες, όπου αποδεδειγμένα η φθορά/καταστροφή, μερική ή ολική, σχολικών κτιρίων, χώρων και παραρτημάτων αυτών, καθώς και υλικοτεχνικής υποδομής και εξοπλισμού εντός αυτών, αποδίδεται σε συγκεκριμένο/η μαθητή/τρια, ο/η τελευταίος/α ελέγχεται για τη συμπεριφορά αυτή και η δαπάνη αποκατάστασης βαρύνει τον γονέα/κηδεμόνα του/της.

**Αποκατάσταση φθορών σχολικής περιουσίας**

Η Διεύθυνση της σχολικής μονάδας καλεί τον γονέα/κηδεμόνα/ασκούντα την επιμέλεια στον οποίο αποδεδειγμένα αποδίδεται η ζημία και του ζητάει να την αποκαταστήσει, μέσα σε προθεσμία πέντε (5) ημερών. Στην περίπτωση που δηλώσουν ότι δεν προτίθενται να αποκαταστήσουν τη ζημία, τότε η Διεύθυνση της σχολικής μονάδας το γνωστοποιεί στη Σχολική Εφορεία.

Η Σχολική Εφορεία οφείλει να ζητήσει και να λάβει τρεις (3) προσφορές για την αποκατάσταση της ζημίας και να διαλέξει την πιο οικονομική, συντάσσοντας προς τούτο σχετικό πρακτικό. Αφού ολοκληρωθούν οι εργασίες στη σχολική μονάδα, τότε η Σχολική Εφορεία που επιβαρύνθηκε με τη σχετική δαπάνη καλείται να αποστείλει το αποδεικτικό εξόφλησης στους γονείς/κηδεμόνες του/ της μαθητή/τριας. Τους καλεί εντός προθεσμίας πέντε (5) ημερών να καταβάλουν το ποσό σε συγκεκριμένο λογαριασμό της Σχολικής Εφορείας και γνωστοποιώντας τους, ταυτόχρονα, ότι σε περίπτωση μη καταβολής του θα υπάρξει σχετική βεβαίωση οφειλής, σύμφωνα με τα οριζόμενα στον ν. 4978/2022. Σε περίπτωση άρνησης, η σχετική δαπάνη βεβαιώνεται και ακολουθεί η διαδικασία είσπραξής της.

**Καθαριότητα σχολικού χώρου**

Σαφέστατο δείγμα του πολιτιστικού επιπέδου ενός χώρου και κυρίως του σχολικού είναι η καθαριότητα. Δυστυχώς όμως μια μικρή μερίδα μαθητών/τριών πολύ "φυσιολογικά" ρυπαίνει τον εντός κτηρίου κοινόχρηστο χώρο και τον αύλειο με χαρτιά και οτιδήποτε άλλο. Το γεγονός είναι λυπηρό αυτό καθαυτό αλλά και διότι αυτήν την απρεπή συμπεριφορά όχι μόνο την ανέχονται αλλά και την επιβραβεύουν με τη σιωπή τους οι υπόλοιποι μαθητές/τριες, γεγονός που σημαίνει ότι έναντι του σχολείου οι μαθητές/τριες στο σύνολό τους αναλαμβάνουν την ευθύνη της απρεπούς συμπεριφοράς των ολίγων.

Επειδή, λοιπόν:

α. Το όλο θέμα προσβάλλει βάναυσα την εικόνα του σχολείου, που είναι από τη φύση του χώρος ευπρέπειας, ευταξίας και πολιτισμού.

β. Είναι αδύνατο να επισημαίνονται από τους/τις εφημερεύοντες/ουσες οι ρυπαίνοντες.

γ. Ο Σύλλογος Διδασκόντων/σκουσών και η Διεύθυνση δεν είναι επιτρεπτό να παραμένουν απαθείς θεατές της ασχήμιας.

δ. Και επειδή το σχολείο οφείλει να εθίζει τους/τις μαθητές/τριες στον αυτοέλεγχο, τον αυτοπεριορισμό και να ενεργοποιεί σε κάθε μαθητή/τρια την έννοια του πολίτη (αυτός που ενεργοποιείται) ορίζεται:

1. Περιοδικά όλοι οι μαθητές/τριες συμβάλλουν στην αναβάθμιση της πολιτιστικής εικόνας του σχολείου.

2. Η περιοδικότητα εξασφαλίζεται με την αφιέρωση ενός πενταλέπτου από οποιαδήποτε διδακτική περίοδο ενός τμήματος για μάθημα καθαριότητας (περισυλλογή σκουπιδιών από τον αύλειο χώρο και τους εσωτερικούς κοινόχρηστους χώρους).

3. Όταν οι μαθητές/τριες, όπως αρμόζει σε δημοκρατικούς πολίτες, συνειδητοποιήσουν ότι δεν πρέπει να ρυπαίνουν το σχολικό χώρο και ότι ως υπεύθυνα πρόσωπα πρέπει να αποτρέπουν τον οποιονδήποτε ρυπαίνει, αυτό το μάθημα της καθαριότητας θα πάψει να "διδάσκεται".

**Βοηθητικό προσωπικό**

* Το προσωπικό καθαριότητας οφείλει να βρίσκεται στο σχολείο στο καθορισμένο ωράριο του με την προβλεπόμενη ενδυμασία και να ασκεί σχολαστικά τα καθήκοντά του.
* Το προσωπικό καθαριότητας οφείλει να ασφαλίζει κάθε υλικό που τυχόν μπορεί να βλάψει τους/τις μαθητές/τριες και να κρατά την αποθήκη του πάντα κλειδωμένη.
* Απευθύνεται στη Διεύθυνση για τα τυχόν προβλήματά του και δέχεται παρατηρήσεις και εντολές για το έργο του μόνο από αυτήν.
* Οι εκπαιδευτικοί δεν απευθύνονται στο προσωπικό καθαριότητας για ό,τι σχετίζεται με το έργο του αλλά αναφέρουν τις παρατηρήσεις τους στη Διεύθυνση για τα περαιτέρω.
* Το προσωπικό καθαριότητας οφείλει να απευθύνεται στους/στις μαθητές/τριες και τους εκπαιδευτικούς με τον δέοντα σεβασμό και να περιορίζεται αυστηρά στα καθήκοντά του.

7. **Σχολικός Νοσηλευτής**

* + Υποστηρίζει τους μαθητές, για τους οποίους έχει εκδοθεί απόφαση έγκρισης υποστήριξης, καθ’ όλη τη διάρκεια της εκπαιδευτικής διαδικασίας, τόσο κατά τη διάρκεια των μαθημάτων όσο και κατά τη διάρκεια των διαλειμμάτων, καθώς επίσης και σε όλες τις δραστηριότητες της σχολικής ζωής, όπως περιπάτους, διδακτικές επισκέψεις, εκδρομές και σε κάθε είδους εκδήλωση που οργανώνει το σχολείο. Σε καμία περίπτωση ο Σχολικός Νοσηλευτής δεν υποκαθιστά τον εκπαιδευτικό της τάξης, ο οποίος έχει την ευθύνη εκπαίδευσης του μαθητή.
  + Συνεργάζεται με τους γονείς των υποστηριζόμενων μαθητών και τους θεράποντες ιατρούς.
  + Δεσμεύεται στην εκτέλεση καθηκόντων που ορίζονται από το ισχύον θεσμικό πλαίσιο της «Άδειας άσκησης επαγγέλματος» του κλάδου τους.
  + Καθ’ όλη τη διάρκεια της εκτέλεσης των καθηκόντων του τηρεί απαρέγκλιτα το απόρρητο όπως ορίζεται από τις ισχύουσες διατάξεις.
  + Σε συνεργασία με τη Διεύθυνση του σχολείου, ενημερώνει και συμβουλεύει τους γονείς ή κηδεμόνες των υποστηριζόμενων μαθητών για θέματα της αρμοδιότητάς του.
  + Σε περίπτωση που κριθεί αναγκαία η μεταφορά του μαθητή σε νοσηλευτικό ίδρυμα συνοδεύει το μαθητή και παραμένει σε αυτό μέχρι την άφιξη του γονέα ή του κηδεμόνα και μεριμνά για την πλήρη ενημέρωσή τους.
  + Συμμετέχει ισότιμα στο Σύλλογο Διδασκόντων της σχολικής μονάδας και αναλαμβάνει καθήκοντα που ανατίθενται, από τα όργανα διοίκησης του σχολείου, που σχετίζονται με τη λειτουργία της σχολικής μονάδας.
  + Επιπλέον των κύριων καθηκόντων του που σχετίζονται με την κάλυψη των αναγκών των υποστηριζόμενων μαθητών:

α) παρέχει πρώτες βοήθειες για όλους τους μαθητές της σχολικής μονάδας,

β) φροντίζει για τη διαμόρφωση του φαρμακείου του σχολείου,

γ) ενημερώνει και συμβουλεύει εκπαιδευτικούς, μαθητές και γονείς για θέματα υγείας, για την προστασία του σχολείου από ιογενείς καταστάσεις, εποχιακές λοιμώξεις και επιδημίες όπως και για την αποφυγή μεταδιδόμενων νοσημάτων,

δ) συνεργάζεται με τους εκπαιδευτικούς του σχολείου για την οργάνωση και υλοποίηση προγραμμάτων αγωγής υγείας,

ε) διοργανώνει σεμινάρια παροχής πρώτων βοηθειών στο προσωπικό του σχολείου, με πιστοποιημένους εκπαιδευτές, στο πλαίσιο της ενδοσχολικής επιμόρφωσης,

στ) σε συνεννόηση με τη Διεύθυνση του σχολείου αναλαμβάνει την επικοινωνία με τις υγειονομικές υπηρεσίες σε θέματα που άπτονται των αρμοδιοτήτων του και

ζ) συνεργάζεται με τη Διεύθυνση του σχολείου για την παρακολούθηση και τον έλεγχο της υγιεινής του σχολικού περιβάλλοντος (αίθουσες, κοινόχρηστοι χώροι, κυλικείο, κ.α.), και συνιστά τη λήψη των απαραίτητων μέτρων για την προστασία των μαθητών.

8. **Κυλικείο**

* Κύριο χαρακτηριστικό του κυλικείου είναι η καθαριότητα και η ποιότητα των τροφίμων που ελέγχονται ιδιαιτέρως, προκειμένου να διασφαλίζεται η υγεία μαθητών και προσωπικού.
* Ο υπεύθυνος δεν πιάνει τα κέρματα και μετά σερβίρει με γυμνά χέρια αλλά φορώντας γάντια και χρησιμοποιώντας λαβίδα, όπου ενδείκνυται.
* Παρέχει είδη τροφίμων σύμφωνα με τις εκάστοτε εγκυκλίους του Υπουργείου και του ΥΠ.ΥΓ. και ακολουθεί πιστά τις υγειονομικές υποδείξεις της νομοθεσίας.
* Αρμόδια επιτροπή του σχολείου ελέγχει την εφαρμογή των όρων λειτουργίας του κυλικείου καθώς και την τιμολογιακή πολιτική.
* Ο υπεύθυνος του κυλικείου οφείλει να ασφαλίζει το κυλικείο και να αποκλείει την πρόσβαση μαθητών για την αποφυγή τραυματισμών.
* Δεν επιτρέπει την είσοδο και παραμονή εντός του χώρου του κυλικείου σε κανέναν απολύτως διδάσκοντα και βοηθητικό προσωπικό.
* Δε σερβίρει τους μαθητές κατά τη διάρκεια του μαθήματος.
* Οι μαθητές σερβίρονται με τη σειρά τους χωρίς να συνωστίζονται.
* Έξω από το κυλικείο αναρτάται τιμοκατάλογος.
* Ο υπεύθυνος του κυλικείου οφείλει να απευθύνεται στους μαθητές και τους εκπαιδευτικούς με τον δέοντα σεβασμό και να περιορίζεται αυστηρά στα καθήκοντά του.

**9. Ανατροφοδότηση – προτάσεις βελτίωσης**

Ο Εσωτερικός Κανονισμός Λειτουργίας επικαιροποιείται σε τακτά χρονικά διαστήματα, μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του σχολείου και τις, κατά καιρούς, αποφάσεις των αρμόδιων συλλογικών οργάνων του.

Ο Εσωτερικός Κανονισμός Λειτουργίας βασίζεται στην ισχύουσα νομοθεσία περί λειτουργίας των Δημοσίων και Μειονοτικών Σχολείων Πρωτοβάθμιας Εκπαίδευσης και στις σύγχρονες παιδαγωγικές και διδακτικές αρχές.

Η τήρησή του από τους/τις μαθητές/τριες, τους/τις εκπαιδευτικούς και τους γονείς/κηδεμόνες/ασκούντες την επιμέλεια, με αμοιβαίο σεβασμό στον διακριτό θεσμικό ρόλο τους, ώστε να έχει πληρότητα, γενική αποδοχή και εφαρμογή, αποτελεί προϋπόθεση της εύρυθμης λειτουργίας του σχολείου. Είναι το θεμέλιο πάνω στο οποίο μπορεί το σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν και δεν προβλέπονται από τον Εσωτερικό Κανονισμό Λειτουργίας, αντιμετωπίζονται κατά περίπτωση από τη Διεύθυνση του σχολείου και τον Σύλλογο Διδασκόντων/ουσών, καθώς και από τους Συμβούλους Εκπαίδευσης Παιδαγωγικής Ευθύνης, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Ο Εσωτερικός Κανονισμός συντάχθηκε, σύμφωνα με την αριθμ.109697/ΓΔ4/24-9-2024 (Β΄5387) Υπουργική απόφαση «Πρότυπος Κανονισμός Λειτουργίας σχολικών μονάδων Πρωτοβάθμιας και Δευτεροβάθμιας Εκπαίδευσης», ύστερα από εισήγηση της Διεύθυνσης του σχολείου, με τη συμμετοχή όλων των μελών του Συλλόγου Διδασκόντων/σκουσών και των μελών του Διοικητικού Συμβουλίου του Συλλόγου Γονέων και Κηδεμόνων, με την αριθμ. 12/2024-2025 πράξη του Συλλόγου Διδασκόντων/σκουσών.

Ο Εσωτερικός Κανονισμός Λειτουργίας ισχύει μέχρι την έγκριση νεότερου.

Σε περίπτωση εκτάκτων ή απρόβλεπτων γεγονότων, εφαρμόζονται οι απαιτούμενες οδηγίες που κοινοποιούνται με εγκυκλίους του Υπουργείου Παιδείας, Θρησκευμάτων και Αθλητισμού.

**Το κύρος του Κανονισμού**

Η Διεύθυνση και ο Σύλλογος Διδασκόντων/σκουσών έχουν υποχρέωση να "φροντίζουν για τη λήψη κάθε μέτρου, το οποίο συμβάλλει στην καλύτερη λειτουργία του σχολείου και είναι υπεύθυνοι για την ομαλή λειτουργία του σχολείου και το συντονισμό της σχολικής ζωής".

Η ακριβής τήρησή του αποτελεί ευθύνη και υποχρέωση της Διεύθυνσης του σχολείου, των εκπαιδευτικών, των μαθητών/τριών και των γονέων/ κηδεμόνων/ασκούντων την επιμέλεια.

**Επίλογος**

Το σύνολο των ρυθμίσεων του κανονισμού αποτελεί ένα κώδικα νομικών και ηθικών αξιών, τον οποίο όλα τα μέλη της σχολικής κοινότητας πρέπει να ενστερνίζονται, αφού καρποφόρα λειτουργία του μπορεί να υπάρχει μόνο, όταν αυτοβούλως μαθητές, εκπαιδευτικοί και γονείς επιθυμούν να συμμορφώνονται προς τις διατάξεις του όχι τόσο από το "δέον" του νόμου όσο από εσωτερικό κίνητρο και αυτοδέσμευση, γιατί αποβλέπει προς το συμφέρον όλων.

Άλλωστε η σύνταξη αυτού του κανονισμού συνιστά μια απόπειρα βελτίωσης των όρων λειτουργίας του Μειονοτικού Δημοτικού Σχολείου. Η εμπειρία εφαρμογής του, αφού πρόκειται για τον πρώτο ολοκληρωμένο κανονισμό του 1ου Μειονοτικού Δημοτικού Σχολείου Ξάνθης, που συντάχθηκε, ύστερα από εισήγηση της Διεύθυνσης του σχολείου με τη συμμετοχή όλων των μελών του Συλλόγου Διδασκόντων/σκουσών και των μελών του Διοικητικού Συμβουλίου του Συλλόγου Γονέων και Κηδεμόνων, θα καταδείξει το αναγκαίο αυτού του διοικητικού και παιδαγωγικού τρόπου.